Maite-sua, miresmena, urrikia | Bizigiro | Berria\nMaite-sua, miresmena, urrikia\n1974an argitaratu zuen Xabier Letek bigarren lana: 'Bigarren poema liburua'. Ondoko aldian su biziaren abiadan zabaldu ziren hango poemak, Letek berak nahiz Antton Valverdek kantu eginik. Liburua ireki dugu, bada, eta mamira baino lehen, irakurri dugu: «Azala eta marrazkiak: Sara Soto».\nEmma Soto Gabiola, lorategiko zedro tantai gotorren gerizan. Hantxe datza bere ahizpa Sara, errautsetan. ZALDI ERO Tamaina handiagoan ikusi\nOrixeren Jainkoaren billa. 1971n Mensajero argitaletxeak EtorBidean Kultura bilduma ireki zuen titulua. Txillidarena azala. Ondoko aleetan ere urrezkoak dira azalak, mamiak bezainbat. Hor dira artista ezagunen margo-portadak. Txillidari jarraiki zitzaizkion margolarien artean dira, besteak beste, Julian Ugarte, Maria Paz Jimenez, Ruiz Balerdi, Javier de Villa, Xanti Iruretagoiena, Remigio Mendiburu... Esateko, Mendibururena du aurpegi Xabier Leteren lehen lan Egunetik egunera orduen gurpilean-ek. Letek ondu zuen bigarrenak, izanaren ondran eta alabantzan Bigarren poema liburua izenburu zuenak, hondarribiarraren lana ez baina Sara Soto Gabiolarena zuen azalean. Harreman min baten ondorio.\nXabier Lete, Sara Soto\nErlazio estua izan zuten Xabier Letek eta Sara Soto Gabiolak, Sarak eta Xabierrek. Eta, ageri denez, Lurdes Iriondok. Sararen ahizpa gehien Emmak ez daki noiz zertu zen, doi, harreman hura. Badu uste, hala ere. «Haien musika emanaldiren batean... Ez Dok Amairuren garaian, agian... Harreman mamia izan zuten, horixe esaten ahal dizut. Eskutitzak ere baditugu, Xabierrek Sarari idatziak, eta Xabier eta Lurdes ezkondu zirenean , berriz, gure ahizpak ikatz-marrazki bana egin zien, handiak. Sarak bazuen marrazteko abildade, ona zen lausotze lanean, eta bere marrazkietan antz izugarria ematen zion jendeari». Urteak geroago, Bigarren poema liburua ilustra ziezaion eskatu zion Xabier Letek Sara Sotori. «Han non datorren egun batean Xabier, ea liburua ilustratuko zion galdezka Sarari. Ez dakit gure ahizpak Xabierri zer erantzun zion ordukoan, baina ilustrazioak egin zizkiola, liburua duzu froga». Letek bazukeen Sara adiskideari lan berezi hura agintzeko aski arrazoi, Emma Sotoren hitzetan. «Nik uste Sara ezagutzen zutenak aise ohartzen zirela gure ahizpak bere barne-mundua adierazteko behar goria zuela, eta, bestalde, eta oroz lehen, maite zuten. Hala Xabierrek [Lete], nola Nestorrek [Basterretxea], Fernando Etxeparek eta Migel Pelay-Orozkok... maite zuten, preziatzen zuten, eta zerbait lan agintzen zioten: 'Egiten duen lana, lagungarri zaigu. Aldi berean, lan horrek on estimagarri gaitza egiten dio haren buruari'». Sara Sotok Xabier Leteren Bigarren poema liburua-ren azala egin ez ezik, liburua diseinatu ere zion, ordu artekoak baino tamaina handiagoan, eta barnean ere ilustrazioak josi zenbait poemari. Ohiz kanpoko objektua, harako Mensajeroren bilduman.\nHaatik, poemategi hura irudiz janztea ez zen izan Leteren eta Sara Sotoren elkarlan bakarra, Emma Soto Gabiola oroitzen denez... «Xabier askotan etortzen baitzen gurera, Hondarribira. Sarak, berriz, hementxe sendategia ziotson gure etxeari, ematen zituen udako hilabeteak. Egun batez, sartu da Xabier, eskuan paper bat ageri: 'Sara, musika ezarri behar diezu hitz hauei'. 'Ai, ama! Hau da urduritasuna, Xabier!'. 'Zu lasai, Sara, urduritasuna ez duzu betiko. Zuk hartu nire poema hau, eta musika ezarri. Beste kezkarik ez ibili alferrik!'. Eta, gero, gehiago ere esan zion Xabierrek Sarari: «'Eta, begira, inor ez dadin etorri bazterrak endredatzen, denetako jendea baita munduan, notario aurrean adieraziko dut neuk eman dizudala poema, musika ezar diezaiozun. Batean plagio, bestean salaketa, hurrena intromisioa... zernahi bada bazterretan. Bizian ona baino hobeak baikara denok! Hilean dira kontuak! Are, tartean marabediak txin-txin dabiltzanean!'... Zuhur eta zohi jokatu zuen Xabierrek, balizko kalte horiek guztiak galarazi nahiz Sarari. Halakoxe harremana zuten Xabierrek eta Sarak». Esan eta egin, Xabier Leteren hitzak musikatu zituen Sarak: Las últimas reinas de Navarra, bai diskoan eman ere, Elurretako printzesak izenez. Oraingo egunean, bestelako doinu batez, Antton Valverdek interpretatzen diguna dugu: Nafarroako azken erreginak Donapaleun.\nSara Soto Gabiola 1939an jaio zen Gorlizen, nahiz gurasoak Berastegin bizi ziren garai hartan, aita han ari baitzen lanean, meategietako mediku. Ordea, Sararen amak Gorlizko sendategiko zuzendariorde zuen osaba, Luis Goiri... «Eta osaba hark esan zion gure amari Gorliza joateko, han zuzenean artatu ahal izango zuela. Eta hantxe jaio ginen bi nagusiak. Neu izan nintzen ahizpa gehiena, Sara bigarren, eta Isabel gazteena; hau Irunen jaio zen, aita Irugurutzetako meategietan baitzen ordurako». Irunen hasi ziren ikasten, Andre Maria Pilarekoaren ikastetxean, baina berandu gabe zuzendu zituzten gurasoek bestelako giro batera, diktaduraren harritzar handiaren azpitik ateraz. «Oroitzen naiz gure aitak esaten zuela Irunen bizi ginenez, bestelako mentalitate baten jabe izan behar genuela, irekiagoa, modernoa, hizkuntzak jakin behar genituela... Eta Hondarribiko Saint Maur ikastetxera hasi ginen, non moja guztiak frantsesak baitziren, salbu eta bat, irlandarra. Hurrena, Donibane Lohizunen ikasi genuen Sarak eta biok, moja dominikoen ikastetxean. Hantxe zaletu zen Sara musikara, pinturara, edo erakutsi zuen ezpala zuela». Baina aurkiak bere du beti girbina. Abildadea, bateko; baldar hura, besteko. «Soka-saltoan ari, eta moldagaitz Sara! 'Hi, neska, mugi hadi!', jarduten genion... Hamabi-hamahiru urte zitueneko, bistakoa zen ez zuela oina behar bezala zapaltzen. Gurasoak ere ohartu ziren, jakina, eta Jimenez Diaz Fundaziora eraman zuten, Madrilera. Eta ezarri zioten tratamendua, agindu zizkioten diren eta ez diren ariketak... Muskulu-distrofia! Eritasuna mantsoarazi zuten, geldiarazi ez, ordea. Eta Sara bera ere ohartu zen, bestelako bidea hartu behar zuela jabetu. Eta Sararen baitan ura turrustan zetorrenez, bere barnea adierazteko tirria makurra baitzuen, Gaspar Montes Iturriozekin hasi zen, marrazten eta pintatzen, Irunen bertan. Hargatik dugu etxea Sararen marrazkiz eta pinturaz beterik. Eta, hurrena, musikari lotu zitzaion, operari eta gainerako fortuna guztiari! 'Hauxe dut bidea!' iritzi ziola esango nuke», Emma Soto, bere ahizpaz.\nIrungo Alardearen banda musikaren zuzendari Jose Antonio Canoura izan zuen lehen irakasle. «Posta bidezko ikastaroak ere egin zituen. Gogoan dut inoiz edo behin Donostiara eraman nuela, azterketak egitera. Pintatu zuen, musika egin zuen... eta, artearen bidez, bere bizia mamitu zuen... Egongela handi bat genuen etxean, gona-mahai bat han, eta hantxe Sara atergabe, sortzezko lanean. Hantxe hartu ohi zituen bisitan zetozkionak, lagun egitera nahiz proiekturen batean parte hartzera eskatzera. Fernando Etxepare, Ricardo Requejo, Migel Pelay-Orozko, Txiki Adrada, Nestor [Basterretxea]... Eritasunak etxean loturik eduki zuen Sara, ez zuen bidaiatzeko modurik izan, ezta kalera irteteko ere, baina, ordez, etxera joaten zitzaion jendea, eta, oroz gain, adiskide zituen». Eta, adiskide eta lagunetan nabarmen, etxekoa, Emmaren senar Anderren anaia gehien Nestor Basterretxea, Sararen mentore, eta artearen bide bihurrietan barna zuzendu zuena.\nEmma Sotok 1963an hartu zuen senar Ander Basterretxea... «eta ixtant beretik egin zuten bat Nestorrek eta Sarak. Bestalde, Irunen ginen denok, kale berean, Frantzia hiribidean. 35. zenbakian haiek, Nestor-eta, Oteizarekin partekatu zuten etxean, eta 4.ean, berriz, gu. Gurasoak ere ez genituen aparte, harrikada bide baitzegoen haienera, Kolon pasealekura, eta hantxe bizi zen Sara. Esan nahi dut, Nestor nahizu-nahizu zela gurean... Behin, beste proiektu bat. Egun batean, hantxe sartu zen Nestor, paper bat eskuan zintzilik. Urteak lehenago Xabierren [Lete] jarreran iduri: «Ea, Sara, musika ezarri behar diozu honi!». Xelebre hutsa baitzen Nestor! «Baina zer ari zara, ordea? Ez ni estutu, gero!». Arantzazuko kriptaren argazkiak ere ekarri zizkion, eta ikaragarria izan zen emaitza: Karraxiz poema korala. Jendeak Sarari opa zion, bada, opa zionez. Nik uste maite-sua, miresmena eta urrikia zirela... Gero baino gero ezinago zen Sara, herren eta ohatua, gitarraren hariak zarrastatzeko ere ezgai... Muskulu-distrofiak zer ekarriko zion igarriz, nonbait ere, bizia eman zioten denek». 1999ko ekainaren 28an itzali zen Sara Soto Gabiola. «59 urte bete berritan! Hip-hip...», espaz, aienez eta zinkurinez Emma Sotok. «Hiltzean, Sarak nire esku utzi zuen bere ondarea, eta sos haiek hartu eta bere obra bildu genuen, eta grabatu, eta argitaratu. Hainbat lagunek hartu zuten parte Sararen oroitzako lan hartan». Sara Soto Gabiola izeneko diskoa, alegia.\n«Azkeneko hatsa arte izan nintzen Sararen ondoan, eta, badakizu?, zoriontsu izan zela zioen, biziari eskerrak emanez ari zen... Violeta Parraren zera hori, nonbait ere: Gracias a la vida... Eskerrak biziari... Sara Irungo ospitalean hil zen. Oroitzen naiz. Azkeneko gaua izango zena. Goizean goizago, kax-kax jo zuten logelako atea. Erizaina. 'Bisita duzu...'. Nestor! [Basterretxea] Artean oso zen goiz. 'Zer moduz da?', berak. 'Itzaltzeko zorian. Lasai, hala ere, lasai eta eder'. Horrelaxe esan nion, 'lasai eta eder'. 'Sartu, nahi baduzu', nik gonbita, Nestorrek uko: 'Nire baitako Sararen oroitzarekin bizi nahi dut', esan zidan. Berandu gabe ekarri nuen Sara gurasoen etxera, eta bere ohean itzali zen». Ekainaren 28an hil zen Sara, Done Petri eta Done Paulo bezpera egunean. Biharamunean, alarde eguna Irunen.\nSoto gabiolatarren etxe aurretik igaro ohi zen alardea eta hantxe izaten ziren etxekoak, bi balkoietatik begira, «pinpirin-pinpirin jantzirik beti, Sarari ikaragarri gustatzen baitzitzaion zalduneria hura... Hilaren 28an hila, 29an genuen hileta. Hilkutxa etxetik atera genuen, eta, tarte batez, maite-maitea zuen alardearen zalduneriaren atzetik eraman genuen, segizioan. Zoriaren ironia!»... Sara Soto Gabiola ez datza, hala ere, inongo hilerrian tonban ehortzirik, Hondarribian baizik, Anderren eta Emmaren etxeko lorategian, errautsetan, zedro tantai gotorren gerizan.\nKripta eta Elegia


Dena ematea | Iritzia | Berria\nAna Malagon -\nBadakizu autogorrotoa praktikatzen dudala oro har ia une oro, baina badago benetan egiten dudana baino hobeto egiten dudala uste dudan zerbait: dantzatzea. Baldin eta ez badira koreografia ezarri bat duten dantzak, noski. Arin-arin edo Macarenak. Nire lagun guztiek izena eman zutelako, eta nire izaera nortasunik gabeko gregarioarena delako, ikastolan hartu nituen euskal dantza klaseek argi utzi zidaten fandangoak dantzatzeko memoria apur bat behar dela, eta koordinazio maila bat, eta ni horretarako erabat amnesikoa eta deskoordinatua naizela. Tiktokeko koreografiekin ez naiz saiatu ere egin, eta horrela mundua leku hobe bat delakoan nago. Gustuko dudan abesti bat libreki dantzatzean datza nire talentua (sic). Argibideak irakurri gabe trasteak martxan jartzen dituen horietakoa naiz. Saiatzen naiz behintzat.\nPandemia luzeegia egiten ari zitzaigunean bati baino gehiagori irakurri nion gau osoa dantzan igarotzeko gogoa zuela. Bizikidetza-unitatea ez zen beste nonbait dantzatzea, suposatzen dut. Resistiré gehiegitxo bizikidetza-unitatean. Etxeko egongela ez zen leku ilun eta arrotz batean dantzatu nahi zuen, begiak itxirik, letra asmatuz, itzulpengintzaren ofizio noblea dinamitatuz, melodiaren gainetik ahots desafinatuaren traktorea pasatu, saltoka hasi, besoak eta izerdiak airean eta gau osoan jaramonik egin ez dion lagunari «hau nire abestia da» aitortu.\n«Hau nire abestia da». Eta aurreko hirurak ere bai.\nTxakurrek eremuak markatzeko txiza egiten duten bezala, ozenki aldarrikatzen da abesti baten jabetza. Espazioa bereganatzeko modu bat da dantzatzea ere. Ez espazio fisikoa bakarrik, baita geure burua onartzeari egunero jaten diogun eremu antzu hori ere.\nDuela urte batzuk, tabernetako komunetan «denok eman behar dugu zerbait gutxi batzuek dena eman ez dezaten» idazten zutenak ez dut uste dantzatzeari buruz ari zirenik (ala... agian bai?), baina egia da beti egon dela gure dantzalekuetan halako desoreka bat, gure izaera sasi-kalbinistari lotutako tradizio errotu bat edo, paretaren kontra edalontzia helduz asko jota burua apur bat mugitzen dutenen gehiengo estatikoaren eta hit batek sortutako zirrara medio «dena ematen duten» gutxi horien artean.\nArgalak beste zerbaiten inguruan (tira, jada ez nago hain ziur) ezarritako denek - gutxi batzuek / ezer ez eman - dena eman ardatz hauek eta alkoholak edo bestelako zeozerk eragindako inhibizioa alde batera utzita, neure buruari galdetu izan diot zerk bultza dezakeen norbait pistan abesti bat bere egin eta «dena ematera». Zerk bultza nazakeen ni. Kendu zidaten edo inoiz izan ez nuen zerbait neureganatzen ari naiz? Inoiz bizi ez dudanari loturik dagoen nostalgia bat da? Gertatuko ez den guztiak eragiten didan ardurak itotzen duen buruarekiko desatxikimendu bat? Hori eta hori ez den oro, dena batera, asko eta apur bat aldi berean?\nHainbat dira une batez «nireak» izan ziren abestiak. Nire egongelako bakardadean neureganatutakoak dira gehienak, baina badira beste norbaitekin dantzatu nituen bitartean «gureak» izan ziren gutxi batzuk ere. Jatorri ezezaguneko hiru minutu eta erdiko lotura efimeroak, beste norbaitena izango zen hurrengo abestia hasi arte. Ez diot DJ lana deituko, baina ezkontza edo festaren batean musika jartzea eskatu izan didate lagunek inoiz. Alde batetik berekoia naizelako onartu izan dut, niretzat bodrioak direnen kuota mugatze aldera. Baina baita nireak diren abesti horiek beste norbaitenak ere izango direnaren itxaropenez. Nirekin «dena emateko» prest dagoen norbaiten bila.\nLotura hori azkenekoz sentitu nuenetik mendeak igaro direla iruditzen zait.\nOrain bizikidetza-unitatetik kanpo dantzatzea posible dela, gogoa falta dut. Dena emateko zerbait eduki behar da. Eta niri ez zait Simon eta Garfunkel baino ezer sutsuagorik neureganatzeko indarrik gelditzen.


topic_facet:"Mekanizazioa (Heziketa Zikloa). Erdi maila" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Industria-robotika (Modulua)" topic_facet:"Lanbide Heziketa" topic_facet:"Fabrikazio Mekanikoko Sistema Automatikoen Programazioa (Modulua)" author_facet:"Elhuyar Hizkuntza Zerbitzuak" format:"eBook" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Lanbide Heziketa Proposatutako gaia: Fabrikazio Mekanikoko Sistema Automatikoen Programazioa (Modulua) Egilea: Elhuyar Hizkuntza Zerbitzuak Formatua: Liburu elektronikoa Generoa / Forma: Curriculumeko baliabideak\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Minbiziaren aurkako ibilaldia egingo dute irailaren 29an - Amurrio - 2019-09-29 - Aiaraldea.eus\nAitor Aspuru Saez 2019-09-05 13:30\nGaurko aurkezpenaren irudia./ Aiaraldea.eus\nAurreraka emakume elkarteak antolatu du bigarren edizioa ere, Amurrioko Udalaren laguntzarekin. Eskuratuko den dirua Minbiziaren Aurkako Arabako Elkarteari emango diote. Helburua 1.000 pertsona batzea izango da, iaz 700ek parte hartu baitzuten.\nGaur goizean aurkeztu dute Amurrioko Udaletxean Minbiziaren Aurkako Ibilaldiaren II. edizioa eta Josune Irabien alkateak, Patxi Ormazabal Minbiziaren Aurkako Arabako Elkartearen presidenteak eta Toñi Gonzalez eta Belen Elejalde Aurrerakako kideek parte hartu dute.\nIbilaldia irailaren 29an gauzatuko dute. 10:30ean abiatuko da herriko plazatik eta antolatzaileek gogoratu dute ez dela lasterketa izango: "Aurreraka elkarteko talde bat egongo da buruan erritmoa neurtzeko. Izan ere, asmoa da denok batera egitea, ez korrika. Jende orok parte har dezan hautatu dugu bidea: umeek, aulki gurpildunean daudenek..."\nIbilbideak 7 kilometro izango ditu. Juan Urrutia plazatik atera ostean Olako, Abiaga eta Reforretik igaroko da, plazara berriro itzultzeko.\nAurten 182 merkatarik lagundu dute eta eurek emandako opariak zeharkaldia egin bitartean zozketatuko dituzte. Horrez gain, hasieran kamiseta eta poltsa banatuko dute, horniketa puntua eskainiko dute, Aiara Dantza Taldeko emanaldia egongo da eta Tabarra Fanfarreak alaituko du giroa.\nBukatzeko, elkartasun pintxo poteoa prestatuko dute. Lehenengo edaria eta pintxoa izen ematearen truke doakoak izango dira, eta gero euro bateko prezioa izango dute.\nIzena emateak 10 euro balioko du. Amurrioko Kultura Etxean egin daiteke irailaren 19tik 27ra, astelehenetik ostiralera 11:00etatik 13:00ak arte. Hala ere, bihar, 13an eta 27an herriko azokan ere aukera emango du Aurrerakak, baita Artzain Egunean ere, hilaren 22an. Larunbat honetan, ordea, 13:00etan Artziniegako Arteko Santutegiaren ingurutan ibiliko dira.\nOnline bidezko inskripzioa irailaren 2tik 25era egongo da irekirik. Mezua bidali behar da horretarako amaurreraka@gmail.com helbidera eta izen, abizenak eta NAN zenbakia zehaztu beharra dago, asegurua egingo baitzaie parte-hartzaileei. Dirua ES60 3035 0089 18 0891100221 kontu korrontean sartu beharko da.\nMinbiziaren Aurkako Arabako Elkarteari bideratuko zaio irailaren 29an lortutako dirua eta elkarteak minbiziaren ikerketarako baliatuko du. Aurten entitateak 120.000 euro erabili nahi ditu gaixotasun horri buruzko ikerketak egiteko.\nHala ere, Patxi Ormazabalek nabarmendu du euren helburuak badirela ere gaixoak eta senideak babestea, gizartea informatzea eta trebatzea eta azaleratzea minbizia gaixotasun arrunta dela eta ez dela ezkutatu behar.\nEhunka lagunen pausoak elkartu dira Amurrion minbiziaren aurka\nRoberto Arribas eta Rosa Saez 2018 ira 23 Amurrio\nMinbiziaren kontrako lehenengo martxa antolatu dute gaur Amurrion. Ehunka lagun gerturatu dira gaixotasunaren aurkako ekimenera.


Bariantza-analisi - Wikipedia, entziklopedia askea.\n(«Bariantza analisi» orritik birbideratua)\nBariantza-analisia, labur eta nazioartean ANOVA (ingelesez, ANalysis Of VAriance) izenez ere ezaguna, fenomeno edo saiakuntza bateko aldakortasuna, bariantzaren bitartez zenbait zatitan bereizteko prozedura bat da, aldakortasuna kausa edo faktore jakinei egoztearren. Bariantza analisiak faktore eragileek dakarten gehikuntza (positiboa edo negatiboa) ere ematen du. Adibidez, zenbait makinak ekoiztutako elementuen iraupenari buruzko datuak erabiliz, bariantza analisiaren bitartez makina ezberdinek batez besteko iraupen ezberdina duten erabakitzen da, batez besteko hauen neurriarekin batera. Horretarako, makinek dakarten aldakortasunari dagokion bariantza, makinen arteko bariantza izenekoa, eta makinei ez dagokien aldakortasunari dagokion bariantza, errore esperimentala adierazten duen makinen barneko bariantza edo hondar bariantza izenekoa alderatzen dira. Makinen arteko bariantza makinen barneko bariantza baino nabarmen handiagoa bada, makina faktoreak ekoiztutako unitateen iraupenaren gainean eragina duela erabakitzen da. Bariantzak F hipotesi kontraste baten bitartez alderatzen dira.\nBariantza analisia Ronald Fisher estatistikariak garatu zuen 1920 eta 1930 hamarkadetan, nekazaritza ikerketetan murgildurik zebilela.\n3 Faktore kopurua\n5 Zorizkotasuna eta bloke diseinuak\n6 Diseinu errepikatuak\n7 Faktore finkoak eta zorizko faktoreak\n8 Diseinu osoak eta zatiki faktorialak\nBariantza analisia saiakuntzaz lortutako datuak aztertzeko erabili ohi da. Saiakuntzen diseinu klasikoan, faktoreak banan banan aztertu eta aldi bakoitzean beste faktore guztiak konstante mantentzen dira. Diseinu honek ordea saiakuntzaren berezko erroreak edo errore esperimentalak aztertzen den faktoreari egozten dio.\nBariantza analisiak aztertzen dituen diseinu faktorialak, non faktoreak batera aztertzen diren, errore esperimentala azalarazi, neurtu eta faktore bakoitzaren benetako eragina neurtzen du, faktore batzuk batera aldatzeko aukera ematearekin batera.\nHorrela, bariantza analisia nekazaritzan (adibidez, ingurugiro ezberdinen eragina neurtzeko), medikuntzan (botika dosi ezberdinen eraginkortasuna aztertzeko) edo industrian (lan prozesu ezberdinen ekoizpenak erkatzeko) sarri erabili da. Hala ere, saiakuntzaz lortu ez diren datuetarako ere erabili da.


Pre(nt)sa | Iritzia | 7K - zazpika astekaria\nBerriena, zaratatsuena eta fokatuena da garrantzitsuena; irudietan kontsumigarriena eta geure iruditegi kolektiboetan identifikagarriena dena. Zeri eman garrantzi eta zer garrahantzi, hor dago gakoa.\nPresazkoa eta garrantzitsua bereizten dituzten pertsonek hobetzen dute mundua. Horiek badakite zer den oinarrizkoa eta zer bigarren edo hirugarren lekuan jartzeko modukoa. Zer den erraietan gogoetatutakoa eta zer inertziarengandik herentzian jasoa.\nPresaren jabetza pribatua praktikatzen duenik ere bada, horiek argi izaten dute zer jarri hirugarren edo laugarren lekuan; beraiek ez beste guztiak. Horiek dira lehenengo eta bigarren. Horietariko batzuek trafiko handiko guneetan autoa bigarren ilaran aparkatuz eta ongi aparkatutako autoei irteera trabatuz esaten diete kaixo munduari. Presaz jaio ziren, beste guztiok baino denbora gutxiago duten eta gutxi hori baliotsuagoa den sentipen despistatuaz. Bejondeiela horien gibelei eta animo horien gibelekoei.\nPresazkoa eta garrantzizkoa bereizteaz ari naizenean, hala ere, apur bat ikuspegi zabalagoaz edo sakonagoaz ari naiz edo ari nahi nuke.\nAlderdi askori kanpaina askotan entzun izan diet nazio identitateaz eta lurraldetasunaz hitz egitea ez dela herritarren lehentasuna (politikagintzaren ardatz bat lehentasunak erabakitzea ez balitz bezala, hori hasteko), ez dela presazkoa, hori baino lehenagoko kezkak badirela izan eta terminologiatan katramilatzea iraganeko kontua dela. Hori garrantzia eta presa zaku berean sartu eta zakua lehenbailehen ixteko estrategia baino ez da izan.\nGrebarako aldarri egiten duten futbolariei erantzunez, zenbaitek esan dute garrantzizkoena lortzen ari den norabidea dela eta momentuz ez dagoela era jasangarrian eskatzen duten eskubide, baldintza eta soldata hazkundea lortzeko modurik. Ez da presazkoa; eskuak garbituta daude, krema hidratatzailea gerorako utziko dugu.\nPresazkoa da gripearen aurkako txertoa jartzea arriskuan dauden jendarte segmentuetan, azkar, arduragabea izan gabe, baina ez da hain garrantzitsua haur, heldu zein gazte horiek gaixotzen direnean nork zaindua izatea eta etxean osatzen ari diren bitartean berogailua jartzeko moduko soldatak bermatzea.\nPresazkoa da edozein lekutara presaka garaiz iristea eta aldameneko autoei psikopata begiradaz begiratzea, baina garrantzitsua zera da, presa hori presarik ez duzunean ere zeure baitan bizi dela aztertzea.\nPresazkoa da Prateko aireportuan oporretatik zetozen edo oporretara zihoazen horien ustezko arrazoi sumindua, baina presa hori ez da herri baten presa demokratikoa bezain garrantzitsua, nahiz eta aldiro ematen zaien mikrofonoa euren oporretako egun bat galduko dutela haserre eta lotsarik gabe esaten dutenei. Garrantzitsua dena izan behar litzateke presazkoa, baina presazkoa bihurtu du garrantzitsu gure (ez) bizitzeko erak. Berriena, zaratatsuena eta fokatuena da garrantzitsuena; irudietan kontsumigarriena eta geure iruditegi kolektiboetan identifikagarriena dena. Zeri eman garrantzi eta zer garrahantzi, hor dago gakoa.\nGarrantzitsua da ikur frankista guztiak kale eta instituzioetatik ezabatzea. Instituzioetatik kentzea bereziki garrantzitsua da, baina ez dirudi norabide horretan goazenik, eskubirantz jarraituz gero baliteke aurki Madril Mallorcaraino iristea. Oxala nahastuta banengo. Kontua da garrantzitsua zela Franco haranetik desobiratzea. Hauteskundeen aurretik izan behar zuen derrigor. Presazkoa zen. 44 urtez izan da presazkoa.


«Nola markatu zuzenketak PDF eta Word/Writer dokumentuetan» ikastaroa, Donostian eta Bilbon — EIZIE Elkartea\n«Nola markatu zuzenketak PDF eta Word/Writer dokumentuetan» ikastaroa, Donostian eta Bilbon\n«Nola markatu zuzenketak PDF eta Word/Writer dokumentuetan» ikastaroa antolatu du EIZIEk, Donostian eta Bilbon.\nIrakaslea: Belen Pikabea\nHelburuak: Formatu editagarrietan, zuzenean egin ditzakegu aldaketak, baina nola lan egin, adibidez, PDF fitxategietan? Zer tresna eskaintzen dizkigute PDFek zuzenketak egiteko? Nola erabiltzen dira? Nola ziurtatu gure zuzenketak ondo ulertuko direla?\nIzena emateko epea: 2019ko otsailaren 26tik martxoaren 4ra, biak barne


Kooperatiben munduan demaseko ekaitza dabil • ZUZEU\nEmaten du Adrian Celaya (aitaren semea), ikur bilakaturik dabilela Mondragon sareko kooperatibak kritikatzen dituen iritzi korrontearen baitan. Adrian Celaya hau, izen bereko epaile ospetsuaren seme dela esan behar da, ezer baino lehen, gauzak ulertu nahi badira. Aita EAJtik oso hurbileko lege gizona izan da, foruzalea eta jada 90 urtetik gorakoa. Semea, ostera, Kooperatibek azken urteetan ukan duten gidari nagusienetakoa.\nKoldo Saratxaga jaunak produktibitate eta eraginkortasun aldetik bezala, ematen du Celaya jaunak (bietatik gazteenak), ikuspegi sozialetik astintzen duela Mondragon taldeak gaurgero duen funtzionamendua. Talde ekonomiko honek jaiotzerako erabili zituen oinarriak ahantzi, eta ekonomia mundializatuaren legeetara murgilduta ibiltzea leporatzen diola.\nEroskiko “marrazoek” ere ez dute sekula fama onik izan ez Lankide Kutxan ez eta ere Fagor eta enparauetan. Ematen du hauetakoak ere badirela lurrikararen epizentroan.\nEz dakit hortik abiatuta edo nola, ez eta ere Adrian Celayarekin zuzenki lotua dagoen ere, baina iritsi berria zait KOOP elkartearen jaiotzaren albistea.\nKOOP elkarte sortu berriaren izaera zedarritzen duten predikuak iritsi dira gaur eguerdian gure etxeko postontzi elektronikoa. (Kasu darabilen terminologiari, gaztelaniaz Kupula eta halakoak, euskaraz goiko egiturak, goiko agintariak eta abar euskaratu dira, baina gaude ez direla gauza bera).\nKOOP kolektiboaren aurkezpena\nTalde Kooperatiboaren gaur eguneko egitura eta egoera instituzionala eta honen goiko agintari batzuen zenbait jokabideen ondorioz, urgentzia handikoa da gure langile eta bazkideen erreakzioa eta Taldearen goiko egituraren berrantolaketa.\nTaldearen ardura duten organo sozialek azken urte hauetan erakutsi duten pasibotasuna/geldotasuna nabaria da. Hori ulertu ahal izateko, organo hauen eraketa bera konpondu beharreko arazo instituzionaletako bat bihurtu dela hartu behar da kontuan.\nHori dena posible izateko, derrigorrezkoa da informazio eta mentalizazio lana, Taldeko organoetatik kanpo baizik ezin dena martxan jarri.\nGure Taldearen izaera kooperatiboa, konpromiso soziala eta sustraitzea gorde ahal izateko, derrigorrezkoa da arazo hauei aurre egitea. Bai eta Taldearen izaera kooperatibo eta demokratikoan gure langile bazkideen konfiantza mantentzeko ere. Horrexegatik hain zuzen, beharrezkoa da ere aldaketa hori datozen urteetara begira egoera ekonomikoak dakarzkigun erronkei aurre egin ahal izateko.\nOinarri hauetan, Taldeko bazkide talde batek “KOOP” Taldea eratzeko erabakia hartu du. Aipatu dugun informazio guzti hori bildu, aztertu eta gure kooperatiben artean zabaltzeaz arduratuko da Talde hau.\nGure Talde hau ez dago lerrotuta inolako ildo politiko zein ideologikorekin (1) eta, gure ustez, defenditzen duguna bat dator gure bazkideen gehiengo osoa eta nabariaren interes eta sentsibilitatearekin.\nAipatu ditugun erronka horiekin loturik hain zuzen, Taldeko zenbait arduradunek martxan jarri duten botere gehiegikeri eta errepresalia pertsonalen dinamika kontutan harturik, gure Taldeko kideen identifikazio pertsonala, momentuz, isilpean gordez derrigortuta gaude.\nInformazioa Jaione Arietak firmatzen du. Izen hori duen emakumea ezagutu dezakezula uste duzu?\nIrudia | koop | zz | Creative Commons By SA\n3 pentsamendu “Kooperatiben munduan demaseko ekaitza dabil”-ri buruz\nJaione Arieta 2010-06-13 08:58\nJaione naiz. Adrian Zelaiaren emaztea naiz, eta KOOP Taldeko kide. Taldearen jakinarazpenak nik sinatzeko erabakia hartu genuen. Zergatik? Eroskiko bazkide kontsumitzailea naiz, ez naiz Talde Kooperatiboko langile. Beraz, errepresaliatua izateko arriskurik ez duen bakarra naiz. Informazio gehiago bidaliko dizugu. Ondo izan,\nZuZeu 2010-06-13 09:44\nGaiarekin zuzenki lotua ez dirudien arren, interesgarria daiteke Ander Goñi izeneko gazteak nola kotatzen duen bere kooperatiba-esperientzia ezagutzea.\nolandixo 2010-06-14 12:37\nMondragoi taldea beti izan da oso itxia informazioarako baina Zuzeu.comen zabaldu den atea merezi du jarraitzea. Ia denon artean lortzen duzuen informazio gehiago gai oso interesgarri – eta garrantzitsua Euskal Herrian – honetaz.


Federación Anarquista 🏴 Noticias anticapitalistas y informaciones libertarias [Bilbo] Apirilak 17, Manifestazioa: Etxebizitza ez da negozioa! – Federación Anarquista 🏴\nNoveno aniversario de la Huerta Comunitaria de Capiscol Hace 12 minutos de parte de Diario De Burgos\nNueva página web creada en solidaridad con el preso político yaqui Fidencio Aldama Pérez Hace 32 minutos de parte de Anticarcelarias\nViñetas de Paula Cabildo Hace 40 minutos de parte de Rojo Y Negro\nFormación 18 de mayo: Comités, delegados y órganos de representación en la empresa Hace 40 minutos de parte de Rojo Y Negro\nApirilak 17 (larunbata), 18retan MANIFESTAZIOA! Hurrengo larunbatean, Alde Zaharra, Bilbo Zaharra eta Sanfraneko kaleetara jaitsiko gara, argi uzteko etxebizitza ez dela negozio bat. Krisiaren ondorioz, etxebizitzaren arazoa eguneroko borroka bihurtu desjabetuentzako.\nEta okerrena etortzekoa da, maiatzaren 9tik aurrikusitako etxegabetze uholdearekin.\nHorren aurrean, argi daukagu desjabetuentzako irtenbide bakarra antolaketa eta elkarlaguntza dela, gure auzokideekin elkartu eta gure klasearekin antolatzea.\nKlase elkartasunak eusteko gaitu!\n[Bilbo] Urtarrilaren 15ean manifestazioa: #JudithSeQueda #ViviendasMunicipalesDesahucia Apirilak 6 de abril: Martes al Sol Manifestazioa.Okupazioa sortu, lagundu eta babestu Manifestazioa: Ondasuna banatu, eskubideak bermatu, zerbitzu publikoak garatu Manifestazioa abenduak 5 diciembre. pensiones pÚblicas para un final de la vida laboral digna Lan osasunaren aldeko manifestazioa//Manifestación en defensa de la salud laboral Manifestazioa “Amorrua Antolatuz, Astika Herria Defendatu !” Urtarrilak 23, Erandio: Manifestazioa ‘Amorrua Antolatuz, Astika Herria Defendatu!’ Gaur, 18:00etan plazatik manifestazioa (Hernani) [Gasteiz] Manifestazioa: Pablo Hasel aske! Manifestazioa Bilbon: Pablo Hasel askatu Arrazakeriaren aurkako Manifestazioa//Manifestación contra el racismo


Erosotasuna - GARA\nBadira lau urte leloa entzuten hasi ginela. Orduan PSOEren eta PPren ahotik batez ere, baina egunotan gainerako guztienetik, Aralarrenetik izan ezik, jakina. Hau da, Alderdien Legea onartezina dela uste dutenek ere ezker abertzalearentzako aukera gisa aurkezten dute Aralar. Zilegizko aukera, izan ere, nahi duenarentzat. Baina aholku hori ematen dutenek zergatik ez dute berentzat hartzen? Zergatik PSOEkoek ez diote Ezker Batuari botoa ematen, EAJkoek EAri, PPkoek Falange Española de las JONSi, eta abar? Badakit: alderdi edo hautu propioa dutelako, eskuin muturreko taldeetakoek barne; horiek, gainera, monsinoreren bedeinkazioarekin. Eta haiek bezala hautu propioa izanda aukeratzeko esku- bidea urratuta duten milaka herritarrei beste hautu bat, euren begikoa, eskaintzen diete, herri honetan aspaldi luze-luzetik ezarritako ohitura demokratikoaren arabera.\nLerro hauek idazteko orduan ez dakigu, Euskal Herrian behintzat, ezker abertzalearen zerrendek aurkezteko aukera izango duten. Atzera botatzen badituzte, azken urteotako egoeran, larriagoan, segituko dugu. Baina aurkezten utzita ere, ez dut uste demokraziaren garaipenik ospatze- ko moduan geundekeenik. Zalantzak ditut, uste izatekoa baita Auzitegi Konstituzionalak balantzaren plater batean gogo politikoa eta bestean gutxieneko prestigio juridikoa jarriko duela. Nolanahi ere, ez litzateke inori eskerrak emateko moduko keinua. Ez Lakuako Gobernuari ere, asteazkenean «zerrenda kutsatuen doktrina» salatu bazuen ere.\nHura osatzen duten alderdien jarrera, nolabait esateko, bitxia izan da. Alderdien Legea salatu eta haren erantzukizuna ezker abertzaleari egotzi diote. Gobernu horretako kide nagusia posizioak hartzen hasi da datorrenari, edo iragarri duenari, begira. Josu Jon Imazek, behinik behin, hala erakutsi du. Haren apustua zein den ere gauza jakina da. Erosotasuna. Eta normalizazio prozesu demokratiko batean ez du ematen erosoegi dagoenik.\nETAk su-etena iragarri eta hurrengo bederatzi hilabeteetan inork ez zuen prozesua bukatutzat jo, arlo politikoan aurrerapen handirik ikusten ez bazen ere; Gobernu espainolak errepresioari galga jarri ordez, hari eutsi izanaz harro agertzen bazen ere. Eta Barajasko atentatuaren ondoren batzuek hautsitzat jo zuten. Ibarretxek ez. Argi agertu zen haren alde. Imazek aste honetan esandakoak, ordea, beste testuinguru batean ulertu behar dira: hausturan. Hori al da EAJren apustu erosoa?


GizarteMedia - Geografia fisikoaren elementuak: Gorabehera geografikoak - Didactalia: material educativo\nGizarteMedia - Geografia fisikoaren elementuak: Gorabehera geografikoak\nUnitate honetan erliebe-unitate nagusiak bereizten eta kontinenteetako elementu geografikorik garrantzitsuenak identifikatzen ikasiko du ikasleak. Euskal Herrikoak bereziki aztertuko ditugu.\nIngurune fisikoaren oinarrizko elementuak identifikatzea, hala nola lurreko plakak eta haien banaketa, kontinenteak eta ozeanoak eta lurreko erliebearen ezaugarriak. - Munduaren dibertsitate geografikoa ezagutzea, haren ezaugarri fisikoekin, eta eremu sozioekonomiko eta politiko handiak bereiztea. Euskal Herriko geografia berariaz sakonduko dugu.\nPalabras clave: Erliebe Errekak Ibaiak Itsasgolkoa Itsasoa Kontinentea Mendiak Mendilerroa Muturra Ozeanoa Penintsula Uhartea\nURL repositorio: /repositorio/29092011/a4/es-eu_2011092933_2310901\nMapa Conceptual sobre GizarteMedia - Geografia fisikoaren elementuak: Gorabehera geografikoak


Guindrecourt-sur-Blaise - Wikipedia, entziklopedia askea.\nAmbonville, Bouzancourt, Colombey-les-Deux-Églises, Daillancourt eta Marbéville\n28 (%45.9) 31 (%50.8)\nGuindrecourt-sur-Blaise Frantziako udalerria da, Marne Garaia departamenduan dagoena, Ekialde Handia eskualdean. 2013an 44 biztanle zituen.\n2007an Guindrecourt-sur-Blaise udalerrian erroldatutako biztanleak 44 ziren. Familiak 20 ziren, horien artean 8 pertsona bakarrekoak ziren (4 bakarrik bizi ziren gizonak eta 4 bakarrik bizi ziren emakumeak), 8 seme-alabarik gabeko familiak ziren eta 4 seme-alabak dituzten guraso-bakarreko familiak ziren.\n2007an 26 etxebizitza zeuden, 21 familiaren etxebizitza nagusia ziren eta 5 bigarren erresidentzia ziren. Etxebizitza guzti hauek 26etxeak ziren. 21 etxebizitza nagusietatik 16 bere jabearen bizilekua ziren, 4 alokairuan okupaturik zeuden eta 1 doan lagata zegoen; 2 etxek gela bat zuten, 2 etxek bi zituzten, 4 etxek lau zituzten eta 13 etxek bost zituzten. 14 etxek euren parking plaza propioa zuten azpian. 11 etxetan ibilgailu bat zegoen eta 6 etxetan bat baino gehiago zituzten.\nGuindrecourt-sur-Blaise udalerriko biztanleria-piramidea 2009an .\n2007an lan egiteko adina zuten pertsonak 23 ziren, horien artean 15 aktiboak ziren eta 8 inaktiboak ziren. 15 pertsona aktiboetatik 14 lanean zeuden (9 gizon eta 5 emakume) eta 1 langabezian (1 emakume eta 1 emakume). 8 pertsona inaktiboetatik 4 erretiraturik zeuden, 1 ikasten zegoen eta 3 "bestelako inaktibo" gisa sailkaturik zeuden.\n2000. urtean Guindrecourt-sur-Blaise udalerrian 3 nekazaritza-ustiategi zeuden.\nBNF: 152634813 (data)


Wikiloc | Mortxe Sarbil Eguillorretik 2019-01-18 Trail\nMortxe Sarbil Eguillorretik 2019-01-18\nGaurkoan Eguillor herrira gerturatu naiz bertatik ibilbide eder bat burutzeko asmoz. Joan eta etorria bide beretik burutu dut, beraz Mortxe mendira igo, handik Sarbil edo Etxauriko Haitzetara gerturatu eta itzultzerakoan berriz ere Mortxe menditik igaro behar izan dut.\nGR 220tik burutuko dut bide gehiena. Ibilbide luze honetako laugarren etaparen tarte luzea ibiliz, hori bai joan eta etorria eginik eta etapa hori baino luzera apur gehiagorekin eta desnibela handituz. Kontutan izan Iruñeko birako ibilbide osoko desnibel gehienekoa dela, eta mendirik altuena zapaltzen duena ere.\n20 kilometroko luzerako txangoa eta 1.100 metrotik gorako desnibelekoa. Eguraldia gehiegi lagundu ez duenez, urteko aurren elurrak izan ditut ere, nahiko azkar egin izan dut joan eta etorria.\nEguillor herritik egunsentiarekin batera ibiltzen hasiko naiz. Herriko beheko parteko etxe berrien inguruetan kotxea utzi, Eguillorpea karrikan hain zuzen ere, eta Iruñerria alderako argazkia batzuk egin izan ditut.\nKarrikatik goitik jauregi bat dago, apezetxea izenekoa. Karrikatik gora segi, errepidera iristeko.\nErrepidea zeharkatu eta harraska bisitatuko dut.\nErrepidea jarraitu eta bihurgunea gainditurik, ezker aldetik beherat doan bidea hartu beharko dut, herritik irteteko. Errepidea ekiditeko edo saihesteko erabiliko dudana.\nApur bat beherago ataka antzeko bat izango dut,\neta erretena edo errekatxoa zeharkatu ostean ezkerreko bidegurutzetik, bide estutik, jarraituko dut.\nEz segi eskuineko bide zabalagotik,.\nBide honek lubaki antzeko batetan barneratuko nau eta zuzen jarraituz, GRarekin bat egingo dut.\nErne ibili jaitsieran bertzela GRa jarraitzekotan Arakil ibaira eramango gaitu eta ez herrira.\nHarrizko eremu bat topatuko dut gorago eta bertan eskuinetik desbideratuko naiz, GRaren laburbidetxo bat egiteko.\nEraikin baten ingurutik pista batetara aterako naiz eta eskuin aldetik, errepidea zeharkatu beharreko bidegurutzera iritsiko naiz.\nErrepidea zeharkatu eta zuzen GRtik igotzen jarraitu beharko dut.\nGoiko bihurgunera iritsi, borda batetara eta bertan ikusiko dugu errepidearen bukaera, hots, ura araztaile gunea.\nBidea gorat segi, bordaren aldamenean eta araztegia iguratzen duen hesiaren aldamenetik.\nAraztegiaren goiko partean bertze bidegurutze bat dago, zuzen jarraitu bertan,\nur-andena edo ur biltegi zaharrera iristeko. Bertan izango da portlandezko pista honen amaiera.\nEraikinera iritsi aurretik, ezkerretik bide bat aterako da, hauxe da erabili beharko dena.\nBertatik San Cristobal baselizarako tartea, bereziki azken eremua, oso polita da, basoan barna burutu beharko dudana. Zenbait zuhaitz eder ikusteko beta izango dudalarik.\nBaseliza eremu estrategiko batean kokaturik dago, mendatetxo batean eta gaurkoan zuhaitzez inguraturik. Denboraren poderioz eraikina aurriak bertzerik ez ditu erakusten.\nGRa utzi eta eskuinetik abiatuko den bidexkara pasa. Laburbide bat da.\nBertze urmael artifiziala.\nBidegurutzea 09 Zuzen\nAzanza herritik igotzen den pistarekin bat egin eta zuzen jarraitu.\nBidegurutzea 13 Zuzen\nErne ibili puntu honetan jaitsieran. Eguillorrera iristeko GR-a bertan utzi behar dugu, bertzela Arakil ibaiara jaitsiko gara.\nEzkerreko bide estuagotik jarraitu. Sastrakak nahiko itxia duten arren, aurrerago zabaldu egiten da.\nBidegurutzea 05 Eskuin\nUrmaela bukaeran, pista utzi eta eskuineko bidetik jarraitu.\nAntenaren aldamenetik pasako gara.\nPista batetara igarotzeko zeharkatu beharreko ataka edo metalezko atea.\nBertze ataka bat izango dugu pistatik jarraitzeko gainditu beharra\nMetalezko atetxo txikia gainditu tontorrera iristeko\nBorda baten aurriak ikusgai ditugu pistaren aldamenean.\nSan Cristobal baseliza\nSan Cristobal baseliza zaharraren aurriak.\nErrepidea zeharkatu eta zuzen jarraitu mendiko magaletik.\nETXAURIKO HAITZAK edo SARBIL\nSarbil edo Etxauriko Haitzen tontorra\nHerritik irteteko eta errepidetik ez igotzeko, ezkerretik irtengo gara bide honetatik.\nBidegurutzea 04 Zuzen\nUr estazioaren hesiaren bukaera partean, zuzen jarraitu portlandezko pistatik.\nBide zabala eskuinetik utzi. GR-aren markak ageri dira baina bada ez bada erne ibili.\nHesia gainditu eta pistara pasa. Igotzen jarraitzeko ezkerreko aldetik segi.\nMortxe mendiko bertze tontorretik ezkerretara mendi magalera zuzendu beharra dago.\nBidegurutzea 10 Eskuin\nAntenatik metro gutxitara eskuineko pistatik desbideratuko gara.\nBidegurutzea 11 Ezker\nSarbil eta Itxesorde mendien arteko lepora iristean bidegurutze bat dugu. Ezkerretatik pista segi, bertzela Muniain herrira jaitsiko gara.\nBidegurutzea 12 Ezker\nGR-a utzi eta ezkerretik bideratu Sarbil edo Etxauriko Haitzetako tontorrera igotzeko.\nEguillor herriko harraska\nHesi antzeko hau gainditu eta errekatxoa gainditu beharko da. Apur bat geroago ezkerreko bidetik jarraitzeko.\nMortxe mendiko azken aldapetan hesi hau gainditu behar da.\nItxesorde mendiko tontorra ezpelez beterik ageri da.\nEguillor herriko jauregi bat.\nMortxe mendiko tontor nagusia\nBideak pista batekin bat egiten du puntu honetan, eta pistatik igotzen jarraitu beharko dugu.\nTRIKUHARRI Sarbil Zelai\nSarbil Zelai trikuharria\nArtetatik biltzen diren urak, estazio honetan araztegitzen dira eta gero Iruña hornitu ere. Sarbidean borda bat dago, bidea bere aldamenetik gora segitzen duen pista da.\nEguillor herriko ur -andena edo deposito zaharra. Eraikina baino lehenago, ezkerretik doan bidea jarraitu beharko da.\nBigarren urmaela. Apur bat gorago bertze bat dago baina gaurkoan idorturik ageri da.\nSan Cristobal baselizaren aldamenean dago bisitatuko dugun aurreneko urmela edo putzua.


ZENTRO BERRIAREN INAUGURAZIOA VALLADOLIDEN.\nGaurko berri gehiagoZENTRO BERRIAREN INAUGURAZIOA VALLADOLIDEN.Autorea: Fraternidad-Muprespa - Data: 14/03/2005 2005eko martxoaren 14an, astelehena, Mutualitatearen instalazio berriak martxan jarri ziren Valladolideko Zuzendaritza Probintzialean, Acera de Recoletos, 13an kokatuak. Lokal berria zuzendaritza probintzialaren sedea da eta laguntzazko medikuntza-zentroaren dependentzia propioak ditu. Era berean, martxoaren 15ean, asteartea, Muro kalea, 23an kokatua zegoen eta orain arte prebentzioko teknikoek erabiltzen zuten lan-zentroaren behin-betiko\nitxiera aurrera eramango da . Langile hauek Pasaje de la Marquesina zentrora eramango dira, Laneko medikuntzako langileekin eta bestelakoekin batera egon daitezen.


Usurbilgo Artixtak: "Eskerrik asko guztioi" - Usurbil - Noaua.eus\nUsurbilgo Artixtak: "Eskerrik asko guztioi"\nNoaua Aldizkaria 2020-05-10 19:01\nUsurbilgo Artixten emaria oparoa izan da azken asteotan: 40 bat zuzeneko eta beste horrenbeste ikus-entzunezko eskaini dituzte. Pantailaren bestaldean, ehundaka herritar batu dituzte arratsaldeko. Eskertza gisa, Foo Fightersen abesti bat egokitu dute.\n"Ekimen hau ahaztezina izango da Usurbilgo sortzaileentzat eta, herritar askoren barnean bere aztarnatxoa utzi duenaren sentipena ere badugu". Pozik dira Usurbilgo Artixtak. 'Sortuz bakardadea isolatuz' zikloak oihartzun handia izan duelako Usurbilen. Eta bide batez, artista gazte asko ezagutarazteko balio izan duelako.\nKultura, gotorleku eta topaleku\nKonfinamendua hasi eta berehala, zuzeneko emanaldien ziklo bat jarri zuten martxan. 40 zuzeneko eskaini ondoren, Foo Fightersen bertsio honekin borobildu nahi izan dute orain arte egindako lana. "Bideo hau ekimenaren helburuen eta garapenaren erretratu fidela izateko xedearekin sortu dugu. Momentu zailetan kulturaren baitan gotortu, indartu eta elkartu garen guztiontzat. Eskerrik asko guztioi! Gora Usurbil!".\nAbestian sortzaile ugari ageri dira, amaieran datoz guztien izen-abizenak. Ixak Arrutik egin du egokitzapen artistikoa eta Luken Arkarazok idatzi du letra, bertsiorako propio. Fernando Lozano arduratu da bideoaren edizio lanaz.\nEtapa bat itxi dela esan daiteke. Baina Usurbilgo Artixten errota martxan da. Ekimen berrietan dute burua. Laster izango dugu berri gehiago.


Alain Dutournier, Au Trou Gasconeko (Paris) chefa, eta Xavier Pellicer, Xavier Pellicer-ekoa (Bartzelona), Auditoriumeko eszenatokian elkartu dira, errezetetan baloreak transmititzearen eta produktuak errespetatzearen garrantziaz hitz egiteko; elikagaiaren atal guztiei —bat ere baztertu gabe— balioa ematen ikasteaz, eta jateko parametro bakar gisa irudia izatearen ideiarengandik aldentzeaz hitz egiteko.\nAlain Dutournier eta Xavier Pellicer bat datoz balioetan, filosofian eta produktuarekiko errespetuan; beraz, Frantzia eta Espainiaren arteko elkarrizketa horretan, logikoa zen agertokia ere partekatzea. Eta ez da kasualitatea izan, Dutournier Pellicerren maisuetako bat izan baitzen. Eta antzematen da. Agertokian konplizitatea, elkarrekiko laudorioak eta bestearen lanarekiko errespetua ikusi ahal izan dira hitzaldi osoan zehar.\n“Pozik nago hemen egoteaz eta pozik nago produktu naturalekiko leial izaten jarraitu duzulako”, esan dio Alainek Xavierri. “Lan handia egin duzu, eta asko gustatzen zait zure ibilbidea, mezu bat transmititzen baituzu zure sukaldearen bitartez. Mundu honetan, industriak sintesiko eta elementu kimiko bidezko zaporeak erabiltzen ditu eta guztiok modu berean jatea nahi dute, baina zuk produktuaren nortasuna zaintzea lortu duzu. Savoir faire hori da gure errezetekin transmititu behar duguna, eta eboluzioa beharrezkoa den arren —ez baitugu jaten duela 50 urte bezala—, balio horiek zaindu egin behar dira. Osasuna ere garrantzitsua da, eta zuk modu osasungarrian jatera gonbidatzen gaituzu” adierazi du.\nHitzaldia egin ondoren, sukaldari frantsesak bideo bat erakutsi du, produktuarekiko errespetua eta sinplea den horren sublimazioa azpimarratzen dituena, bere ostra-errezetaren bidez. “Naturaren opari baten aurrean gaude, kutxatxo bat balitz bezala, maskorrean gordeta dagoen opariaren aurrean. Ahoan, bizigarria da, erreaktiboa, ezinezkoa da aurrean edukita gauzak ez planteatzea… royale bat egiteko behar den guztia dauka”, baieztatu du. Frantsesarentzat, ostra Europa Zaharra deitzen duenaren mapa gastronomikoaren parte da. “Badu puntu garratz bat, mikatza, gazia… baina iodoa ere badu, eta beste elementu asko: ukitu ugari ditu. Arcachonekoak oso bereziak dira”.\nBestalde, Xavier Pellicerrek, terroiraren eta produktuaren aldarrikapen honen barruan, bi errezeta prestatu ditu: bata erremolatxarekin eta bestea porruekin. Katalanak benetan sinesten du elikagaiak osorik aprobetxatzean eta, horregatik, zati guztiak prestatu ditu. “Niretzat oso garrantzitsua da elikagaia moztuta ez egotea, forma mantentzea. Porruaren kasuan sustraiak ere erabiltzen ditugu. Ez dugu ezer botatzen. Erremolatxarekin, gauza bera; hostoekin, zurtoinarekin eta sustraiekin lan egiten dugu”.\nErremolatxarekin eraiki du berak "greziar dolma" bezala definitu duena, non hostoek, zuritu eta tratatu ondoren, arroza simulatzeko oso zati txikitan moztutako zurtoinekin egindako risotto faltsu bat biltzen duten. Xarlotarekin, kuzuarekin eta urarekin risotto baten ehundura lortu du, eta erremolatxa eta garbantzu ekologikoen sustraiarekin hummus bat prestatu du oinarri gisa. Azken ukitua piper zerrenda batzuk izan dira, ozpinarekin eta limoiarekin, ukitu zitriko bat emateko. “Alainengandik ikasi dudan gauzetako bat da lurraldearekiko, produktuekiko eta ekoizleekiko maitasuna. Eta maitasun hori da platerera eramaten saiatzen garena. Eta elikagai bakoitzaren gustua errespetatzen ere saiatzen gara”. Erantzun gisa, Alainek zera adierazi du: “Produktu sinple bat sublimatzeko moduaren adibide zoragarria da hau, oso pertsonala den zerbait egitearena. Horixe da sukaldariaren lana. Adibide garrantzitsua iruditzen zait etengabe botatzen baitugu produktua, eta ez baitugu hura errespetatzen, ogia, landareak… ez ditugu errespetatzen. Gure arbasoek dena aprobetxatzen zuten. Hori berreskuratu egin behar dugu, eta transmititu”.\nPellicerrek hitza hartu du biodinamikak janaria prestatzeko zuen modua nola aldatu zion azaltzeko, eta porruaren bere errezeta proposatu du adibide gisa. “Ez zaigu gustatzen barazkiak anputatzea, ukitu gabe iristea gustatzen zait. Joan Salicrú nire ekoizleak beti esaten dit bere barazkiek argi handia dutela”. Erremolatxarekin bezala, sukaldari katalanak landarea osorik aprobetxatzen du bere errezetarako. “Sustraiek gozogintzan erabiltzen den aingeru adatsa gogorarazten ziguten, eta harekin lan egiten hasi ginen. Hiru testura lortu genituen: gordina, konfitatua eta frijitua”.\nPorruaren zatirik zuriena ireki eta lurrunetan prestatzen da, eta anis, mihilu eta lemon Grass infusio bat eransten zaio. Hori prest dagoenean, hosto berdeekin egindako saltsa baten gainean jarri du eta sustrai frijitua gehitu dio.\nAlainek platera probatu du, bere dizipulu ohia begira zuela. “Bere energia guztia ateratzeko gai izan zara. Ez du besterik behar”, baieztatu du, errezetarekin pozik. Eta amaitu du: “Urtaro bakoitzak bere produktuak ditu. Pena handia ematen dit neguan jendeak supermerkatuan tomateak erosten dituela ikusten dudanean. Ez daude sasoian. Produktuaren urtarokotasuna errespetatu behar dugu. Alain Ducasserekin lan egiten ari gara sukaldariek ekoizleak uler ditzaten, eta ekoizleek sukaldariak uler ditzaten. Garrantzitsua da produktu sinpleak sublimatzea eta itsusia iruditzen zaiguna ez baztertzea. Hori azalekoa da. Dastamena berreskuratu behar da, estetikaz ahaztu, elikagai baten zati guztiak jan daitezkeela ikasi, horiek baloratzen ikasi. Zati politak bakarrik erabiltzen genituen garaia amaitu da. Hori ezin da izan. Ezin dugu xahutu. Ezin gara itxurarekin bakarrik geratu. Gure bizitza jokoan dago”


XX. Ikuskan 30 film labur lehiatuko dira : Oarsoaldeko Hitza\nXX. Ikuskan 30 film labur lehiatuko dira\nGaur aurkeztu dute Trintxer Kultural elkarteak urtero antolatzen duen film laburren erakustaldia.\nSara Zamarro ilustratzaileak diseinatu du XX. Ikuskaren kartela, badia ardatz hartuta.\nDuela bi hamarkada ekin zion Trintxer Kultural elkarteak Ikuska antolatzeari, eta ordutik urtero-urtero sendotzen joan da film laburren erakustaldia, Pasaiako kultur agendaren huts ezinezko ekitaldia bihurtzeraino.\nGaur aurkeztu dute XX. ekitaldia, udaletxean, Izaskun Gomez alkatea bertan zela. Alkateak antolatzaileak zoriondu ditu, “beren lanaren bitartez udalerriko kultur panorama aberasteagatik” eta bide beretik lanean jarraitzera animatu ditu.\nAntolatzaileek nabarmendu dutenez, aurten 3000tik gora lan jaso dituzte, ohi bezala askotariko jatorritakoak, eta horietatik 30 lan lehiarako hautatu dituztela zehaztu dute. Hilaren 12tik 16ra bitartean proiektatuko dituzte, doako emanaldietan, Trintxerpeko alkateordetzan eta Donibaneko Juanba Berasategi aretoan, emanaldi guztiak 20:00etatik aurrera.\nHoriez gain, urtero legez, lehiatik kanpoko emanaldi paraleloak, lehenbizikoak asteburu honetan bertan. Ikus osorik programazioa.\nXX. ekitaldiak, baina, merezi du ospakizuna, eta horretaz jakitun, Trintxer Kultural elkarteak bi jarduera antolatu ditu ohiko egitarautik kanpo. Bihar (hilak 7) izango dira biak, Trintxerpeko Ziriza etxean.\nIkuskaren bi hamarkadetako ibilbidea laburbiltzen duen argazki erakusketa inauguratuko dute, eta inaugurazioa Sara Zozaya abeslari donostiarrak girotuko du, han bertan eskainiko duen kontzertuarekin.


Argitalpena: EHAA, 1981/7/16, 43. zk.; EAO, 2012/5/4, 107. zk.\n§ 8. 5/1981 LEGEA, EKAINAREN 10EKOA, INDUSTRIAREN SUZTAPEN ETA ERALDAKETARAKO BALTZUA SORTARAZTEAZ\nEuskal Autonomia-Elkartea orain jasaten ari deneko ekonomia-hestualdi larria, hoiek onbideratzea gehienetan lan-tokiak gutxitzea dakarren enpresa, alor-atal eta alorren kolokako egoeran nabarmentzen da, eta bai batez ere industria-ekintzapide berritarako diru-ezarketak atzera egin izanean ere.\nEgoera larri hori gainditzeak, doakien alderdi guztietakoei jarrera baikor bat hartzea eskatzen die. Irizpide horrek ez du, ordea, artez arte doakien ekonomia-ihardunean dihal-dutenen bateango ekintza azkartu eta indartu dezan herri-laguntza baten baharra baztertzen.\nHorri erantzuten dio "Industriaren Suztapen eta Eraldaketarako Baltzua" deritzan lanabes bat sortarazten duen Lege honek, berenezko eta oinarrizko helburu euskal industriaren suztapena eta eraldaketa dituela, ahalik eta lasterren europearrekin kidekatzeko lehiakortasun, askotarikotasun eta teknika-mailak ardiesteko xedez. Lanik ezaren aurkako borrokan egon dauden lan-tokiei eustea eta berriak sortaraztea du beste lehen-mailako xede Baltzu horren ekintzak.\nBestalde, batzutan Baltzu horren egiteko izango da Eusko Jaurlaritzak enpresen osasunbideratze eta eraldaketa-lanei eratxiki beharrezko eritzitako dirubidezko eta bestelako laguntzak gauzatzea, doakien aldeetakoekin aurrez hitzarmenbideak egin ondoren, horrek euskal enpresak errasuma-mailan egon daitezen laguntzapidetara iritsi ahal izateari inolako murriztapenik ez dakarkiela.\nHoien ondorioz, honako Lege hau onartzen da:\nIndustria-Sailari, Industriaren Suztapen eta Eraldaketarako Baltzu bat sortarazi dezaneko manua egiten zaio. Baltzu hori akziozkoa izango da, eta bazkun-moeta horretakoei dagozkien norbanako-legezko araupidez ihardungo du. Autonomia-Elkartearen lur-eremua izango du Baltzuak bere ekintza-eremu.\n1.- Euskal Herriko Herriogasuntza Nagusia Baltzu Domuan partaide izango da, ehuneko 51koa gutxienez bere duela. Gainontzekoa Euskal Herriko Herri-Iraskunde eta Erakundeek eta dirubidetza-erakundeek hartu ahal izango dute.\n2.- Hasierako Baltzu-Domua bi mila miloe pesetakoa izango da.\nHonako hauek ditu Baltzuak bere egiteko:\na) Azterlanak egitea, eta eraentza, dirubide, ekonomia eta teknikabide alorretango eta industriaren zuduzko izan daitezen beste batzuetango urgazlaritza.\nb) Enpresa berriak sortzea lehiaraztea, eta bai dagoeneko egon daudenen aurrerapena ere, tekonolojia-hobekuntzaz eta atzerri-salmentaz bereziki arduratuz.\nc) Enpresen bateango eta alkarlanezko ekintzei indar ematea, hoiek merkataritza-lehiarako gaiago egiteko bide izan daitezen.\nd) Enpresen birrantolaketa eta eraldaketa-lanak doazkienen ahaleginei osatze-mailako laguntza eskaintzea, berenez bizirik irauteko gai izan daitezeneko baldintzapean.\ne) Ikerketa eta hazkunde-egitasmoak suztatzea, bai lan-modu berriei buruzkoetan ere.\nf) Bere helburuekin zerikusia izan dezan beste edozein.\n1.- Baltzuak, bere xedeen arauera, dirulaguntzak eta erdi-eperako edo epe luzerako maileguak eman ahal izango ditu, bai dirusariaren aldetikako berarizko aukerakoak ere, eta halaber enpresentzako bermeak ere, Eusko Jaurlaritzak horretzat eman ditzan araupideen ariora.\n2.- Baltzuak, Eusko Jaurlaritzak aurrez baimena emanda, eta bakoitzean zehaztu daitezen modutan, berarizko zuduzko izan daitezen enpresen baltzudomuen zatiak hartu ahal izango ditu.\n3.- Autonomia-Elkartearen Guztizko Diruegitamuetan, industriaren birregituraketa eta eraldaketarako laguntza gisa Baltzuaren Bidez eta ondoren aipatzen diren modutan gauzatuko diren gehieneko zenbatekoak izendatuko dira:\n1.- Baltzuak, aurrezki-erakundeen herri-diruzko ehunekorako kontatu ahal izango diren zor-agiriak edo antzerakoak atera ahal izango ditu.\n2.- Baltzuak, herri nahiz norbanako jabetzapeko dirubidetza-erakundeen maileguak hartu ahal izango ditu. Aurrezki-Kutxek eman diezaizkiotenak berariz araupetutako mailegutzat jo ahal izango dira, indarrean dauden legeei darizkien modu eta eratan.\n3.- Baltzuak Euskal Herriko Herriogasuntza Nagusiagandikako eta Autonomia-Elkarteko beste herri-Iraskunde eta Erakundeegandikako laguntzak eta bermeak hartu ahal izango ditu, eta bai erresumako herri-alorragandikakoak ere.\nBaltzuaren Arduratze-Batzordean Autonomia-Elkarteak izenpetutako domu-zatiari dagozkion batzordekideak Industria-Sailak izendatu eta hala behar izanez gero kenduko ditu, Ekonomia, Herri-ogasun eta Diruegitamu-Batzordeari jakin araziz.\nBere helburuak hobeki betetzeko, Baltzuak itzala eta lanbide-gaitasuna aitortzen zaizkienez osatutako Urgazte-Batzorde bat izendatuko du Legebiltzarrari adierazi ondoren.\nJaurlaritzak, bestalde, Baltzuko Arduralari-Batzorderako izendapenen berri emango dio Batzordeari.\n1.- Eusko Jaurlaritza sei hilabetez behin agertuko da Ekonomia, Herriogasun eta Diruegitamu-Bazordearen aurrera Baltzuaren guztizko ekintzapideen eta ondare eta dirubidetzaren aldetikako egoera buruzko argipideak emateko.\n2.- Urteoro Baltzuaren eraentzari buruzko idatzizko Txosten bat aurkeztuko dio esandako Batzorde horri ekonomia-urtea bukatu ondorengo lehenengo hiruhilabetekoaren barruan, eta bai hurrengo ekonomia-urterako egitaraua ere.\nBaltzuari, beti eta eten gabe, indarrean dauden araupideei darizkien zergapide-hobari eta beherapenak emango zaizkio.\nIndustria-Sailari eta Ekonomia et Herriogasun-Sailari, bakoitzari dagozkion agintee barruan Lege honetan agindutakoak egiteratzeko beharrezko izan daitezen erabakiak eta bidezko akordioak hartzeko eskua ematen zaie.\nJaurlaritzak, Baltzua sortu baino lehen horren Araudia ezagutaraziko dio Legebiltzarrari\nSuztapenerako Eraentza-Baltzu sortarazten zeneko 1980garreneko Irailaren 22 Dekretoa indargabetuta gelditzen da.


Irekia Eusko Jaurlaritza - Gobierno Vasco :: Eusko Jaurlaritzak, bihartik aurrera, indartu egingo ditu kontrolak gidatzean arreta-galtzeak eragozteko\nEusko Jaurlaritzak, bihartik aurrera, indartu …\n<img src="https://www.irekia.euskadi.eus/uploads/cover_photos/67923/original/distracciones.JPG" style="max-width:100%" alt="" />\nKontrolak martxoaren 29tik apirilaren 4ra, maiatzaren 10etik 16ra eta ekainaren 7tik 13ra indartuko dira\nArreta-galtzeek, hala nola gidatzean mugikorra edo nabigatzailea erabiltzeak, zigorrak ekar ditzakete, horien artean 200 eurora arteko isuna eta gidabaimeneko hiru puntu galtzea\nErtzaintzak, udaltzaingoekin elkarlanean, indartu egingo ditu gidatzean arreta galtzea eragozteko kontrolak; kanpaina martxoaren 29tik apirilaren 4ra burutuko da, Aste Santuarekin bat etorriz. Gainera, eta helburu nagusia istripuen eta hildakoen edo zauritu larrien kopurua murriztea denez, kontrol horiek maiatzaren 10etik 16ra eta ekainaren 7tik 13ra ere indartuko dira.\nEusko Jaurlaritzako Trafikoko zuzendari Sonia Díaz de Corcueraren esanetan, “telefono mugikorra edo nabigatzailea erabiltzea izaten dira arreta-galtze nagusiak, eta ondorio larriak izan ditzakete gidatzen den bitartean. Berez, arreta galtzeak laukoiztu egiten du istripua izateko arriskua, eta alkohol gehiegi kontsumituta gidatzearekin pareka daiteke. Funtsezkoa da errepidean bost zentzuak erne izatea, eta teknologia arrisku-faktore izatea saihestea”.\nBestalde, debekatuta dago gidatzen den bitartean entzungailuak soinu-irakurgailuetara konektatuta izatea, radar-detektagailuak aktibatuta izatea edo Internet, TB, bideo edo DVD hargailuak manipulatzea. Arau-hauste horiek, zirkulatzen den bitartean mugikorra edo nabigatzailea erabiltzea bezala, 200 euroko isuna eta gidabaimeneko 3 puntu galtzea ekar dezakete.\nArreta-galtzeen ondorioz sarrien gertatzen diren istripuak errepidetik ateratzea, aurrez aurreko talkak, aurretik doan autoa jotzea edo norbait harrapatzea dira.\nJaurlaritzak gomendatzen du mugikorra larrialdietarako bakarrik eta ibilgailua geldi dagoela erabiltzea, edota “auto modua” aktibatzea aukera hori duten gailuetan. Bestalde, komenigarria da irratia edo musika zuzenean bolantetik manipulatzea, eta GPSean ibilbidea autoa abian jarri aurretik programatzea, inoiz ez bidaian zehar.\nArreta-galtzeak saihesteko kanpaina hau trafikoa zaintzeko eta kontrolatzeko aurtengo urte osorako Jaurlaritzak programatu dituen 46 kanpainen egutegiaren barruan egingo da.\ndistracciones.JPG 4 MB (JPG)


Abenduaren 9ko mobilizazioa girotzeko ekitaldia Usurbilgo frontoian | Usurbildarrak aurrera\n← Larunbateko kantu-jiran Usurbilgo txistulariek parte hartuko dute\nErraustegiaren Aurkako Usurbilgo Taldeak igandeko elkarretaratzean parte hartzeko deia egin du →\nAbenduaren 9ko mobilizazioa girotzeko ekitaldia Usurbilgo frontoian\nBakearen artisauen mugimenduak abenduaren 9rako (larunbata) Parisen mobilizazio erraldoi bat antolatu du “Denak gara bakegileak. Orain presoak” lemapean. Bertan, Euskal preso politikoei aplikatzen zaizkien salbuespen neurriekin amaitzea eskatuko da. Parisera joateko tren zerbitzuak beteta daudenez, Usurbildik autobus zerbitzua antolatu da. Izena emateko epea zabaldu da, ohiko lekutan.\nAzaroaren 25ean GIROTZEKO ekitaldia\nLarunbat honetarako (azaroak 25) abenduaren 9ko mobilizazioa girotzeko ekitaldia antolatu da. Ekimena frontoian egingo da, arratsaldeko 19:00etan. Bertan bidaiaren inguruko argibideak, bideoak, pintxoak, sagardoa, gaztain erreak… eskainiko dira.\nAbenduaren 9an Parisera\nAbenduaren 9an Parisen eskaera argi bat plazaratuko da, euskal presoei aplikatzen zaizkien salbuespenezko neurri onartezinak kentzeko eskaera egingo da: presoen hurbilketa, gaixo diren presoen askatzea, baldintzapeko edo behin behineko askatasun neurriak har ditzaten pertsonen askatasunerako, berdin kondena bukatzear duten presoak. Berehalako neurri horiek presoen gaiaren konponketa integralaren lehen urratsa izango da. Bake prozesuan inplikatzea eskatuko zaio baita Frantziako Gobernuari.\nAbenduak 9ko egitaraua\n11:00-12:00 Euskal Herritik etorritako autobusen heltzea Montparnasse Geltokira.\n11:30 Elkarretaratzea Montparnasse geltokian, animazioen hasiera, Euskal Herritik etorritako trenei harrera.\n12:00 Presondegien martxari harrera.\n12:30 Manifestaldiaren abiatzea.\nEuskal Herriko talde ezberdinek alaituko dute: joaldunak, txarangak, trikitixak, gaiteroak, txistulariak, dantzariak, … Kamioi baten gainean haibat artistek manifestaldia animatuko dute: Bad Sound System + Fermin Muguruza, Zebda-ko Mouss eta Hakim, Ogres de Barbak-eko Fredo, Oreka TX, Roce etab…\n14:00 Manifestaldiaren iritsier. Hitz hartzea.\n15:00 Elkarretaratzearen bukaera, autobus eta trenetara itzulera.\n17:00 Gaualdia Pariseko Euskal Etxean.


Hamaika urte beteko ditu Ventana Vasca Nanteseko Zinemaldiko zikloak\nEuskal zineari buruzko ekimenak sei filmek eta Kimuak 2010 katalogoa osatzen duten bederatzi film laburrek osatuko dute.\nNanteseko Zinemaldiak 21 urte beteko ditu aurten. Martxoaren 24tik apirilaren 3a bitartean egingo dute eta beste behingoz La Ventana Vasca zikloa egingo dute bertan. Aurten, hamaikagarrenez egingo dute euskal zinemari eskainitako ziklo hau.\nBalada triste de trompeta (Álex de la Iglesia) eta No controles (Borja Cobeaga) filmak Julio Verne sail ofizialean lehiatuko dira. 80 egunean-ek (José María Goenaga eta Jon Garaño) Borau Fundazioa sailean parte hartuko du eta Debekatuta dago oroitzea (Txaber Larreategi eta Josu Martínez) dokumentalei eskainitako sailean.\nGainera, 2010eko Kimuak katalogoko bederatzi film laburrak eskainiko dituzte.Horietako bost, Ámár (Isabel Reguera), Artalde (Asier Altuna), Daisy cutter (Enrique García eta Rubén Salazar), La gran carrera (Kote Camacho) eta El premio (Elías León Siminian) Erasmus saria irabazteko lehian egongo dira, Nantesko Opera sailaren baitan.\nLa Plaza de la Música (Juan Miguel Gutiérrez) eta El mal ajeno (Oskar Santos) filmak ere erakutsiko dituzte Nantesen. Donostiako Nazioarteko Zinemaldiko zuzendari oiha, Mikel Olaziregui, epaimahaiko lehendakaria izango da eta Pascal Gaigne epaimahaikide. Imanol Uribek bestalde Ciudadano Negrin aurkeztuko du.\nEusko Jaurlaritzak, Euskal Filmategiak eta Donostiako udaletxeak laguntzen duten ekimena da La Ventana Vasca zikloa.\nInformazio gehiago:Eitb: Hamaika urte beteko ditu Ventana Vasca Nanteseko Zinemaldiko zikloak


2022-04-06 - Urola Kostako Hitza : Urola Kostako Hitza\n2021eko aurrekontuen itxiera datuak "positiboak eta onak" direla azaldu du Azpeitiko Udalak\n2021eko aurrekontuaren likidazioaren berri eman zuten atzoko udalbatzarrean. 27.701.501 eurokoa izan zen iazko behin betiko aurrekontua, %75 izan zen aurreikusitako gastuen exekuzio maila eta %81 diru-sarreren betetze maila. Gerakina 13.144.919 eurokoa da, eta kopuru horretatik 1.350.000 euro Juan Antxieta musika eskolaren lekualdatzera bideratuko dituzte.\nAzkoitiko Floreagako alokairurako etxebizitza sozialetan izena emateko epea, zabalik\nApirilaren 12ra bitartean egongo da etxebizitza sozial horietan izena emateko epea. Hainbat baldintza bete beharko dira eskaerak egiteko; besteak beste, Azkoitian erroldatuta egotea eta Etxebiden alta emanda egotea eskatzen dituzte.\nGI-631 errepidearen Zestoako sarrera-irteerak egokitzeko aurreproiektua onartu du Aldundiak\nG-631 errepideari lotutako trafiko obrek Arteaga auzoko sarrera-irteeretan eta Gesalaga kaleko zein Akoako bideko bidegurutzeetan izango dute eragin nabarmenena, baina baita herriguneko zirkulazioan ere. Obren behin betiko proiektua irailerako bukatzea aurreikusten dute, eta gauzak ondo bidean, Zestoako Udalak 2023an esleituko ditu lanok.\n'Udaberria loratzen' izenburupean, dokumental emanaldi eta hitzaldi sorta antolatu dute Etxeluze gaztetxean\nAurrenekoa gaur izango da: Maria Francisca Mas Rierak 'Escalantes. Escalada desde el feminismo, narrativas y experiencias' liburua aurkeztuko du, eta aurkezpenaren ostean, liburuaren egilearekin solasteko aukera izango dute bertaratzen direnek. 19:00etan hasiko da saioa.\nLiher: "Azpeitia plaza garrantzitsua da guretzat, eta gogotsu gaude"\n2020an, 'Hemen herensugeak daude' lan berria labetik atera berritan harrapatu zuen pandemiak Donostiako musika taldea. "Kolpe emozionalaren penaz bizi ordez", 2021aren amaieran beste disko bat plazaratu zuen Liherrek ('Eta hutsa zen helmuga'), eta azken lanaren aurkezpen biran murgilduta dabil taldea. Etzi, ostiralarekin, Azpeitiko Sanagustin kulturgunean emango dute kontzertua, Lamiak taldea aurretik dutela (22:00). Sarrerak eskuragarri daude oraindik Kulturazen webgunean.\nUkrainako errefuxiatuentzat aterpetxea egokitu dute Iraurgi ikastetxean\nJesuitinetako mojen etxebizitza zen eremuan egokitu dute errefuxiatu ukrainarrentzako bizilekua, Gipuzkoako Caritasekin eta Azpeitiko Udalarekin elkarlanean. Garbiketa eta txukunketa lanak eginda, "etor daitekeenaren esperoan" daude ikasle, irakasle zein gurasoak. Esperientzia aberasgarria eta polita izan dela kontatu dute Aitor Cordoba zuzendariak eta Iraurgiko ikasle Elena Otaegi eta Naroa Zabalak.\nMaialen Etxaniz-Urtzi Oteiza\nTomate landareei buruzko tailerra egingo dute Azkoitiko Baratze Parkean\nHilaren 12an izango da saioa, eta tomate landareak osasuntsu edukitzeko kontuan eduki beharrekoak azalduko dituzte bertan. Era berean, tomate landareak banatuko dituzte.\nAiako Landare Berezien Azokarako boluntario bila dabiltza\nAian eta Txurrukan aparkalekuak zuzentzen eta landare kontsignetan lan egiteko boluntarioak behar dituzte. Azoka ordutegia 10:00etatik 18:00ak bitartekoa izango da eta egun osorako edo erdirako eman daiteke izena, 'iturraran@gipuzkoanatura.eus' helbidera mezua idatzita edo 943 83 53 89 telefono zenbakira deituta, asteartetik igandera 10:00etatik 14:00etara bitartean.\nZahartzaro aktiboa sustatzeko Trak.Silver programa aurkeztuko dute gaur Orion\nCarlos Rodriguez-Sierra oriotarrak garatu du programa eta gaur aurkezpena egingo du Salatxo aretoan, 18:45ean hasita. Programan parte hartzeko interesa duten herritar guztiei egin die bertaratzeko gonbita.\nIgandean XVIII. Txakolin Eguna ospatuko dute Aian\nGoiz partean Getariako txakolina eta txekor haragi pintxoak dastatzeko aukera izango da plazan; eguerdian, Jai Batzordearen txozna zabalduko dute; eta arratsaldean erromeria izango da Izer eta Alabierrekin.\nAdin Bizi egitasmoak hasi du bidea\n65 urtetik gorako getariarrek zerbitzu berria dute, astean bitan elkartu eta, begirale baten laguntzarekin, askotariko jarduerak egiteko. Astelehenean egin zuten aurreneko saioa, eta udalak jakinarazi du izena emateko epeak zabalik jarraitzen duela.


Taldea | Anesvad Fundazioa\nIñigok 20 urte baino gehiagoko esperientzia du herrialde zaugarrietako Lankidetzan eta Garapenean.\nEkonomia eta Enpresa Zientzietan lizentziatua Euskal Herriko Unibertsitatean; Komunikazio, Publizitate eta Komunikabideetan Graduondokoa ESICen; eta Kulturartekotasun, Genero eta Osasunean Graduondokoa Latinoamerikako Gizarte Zientzien Fakultatean.\nMugarik Gaberen ordezkaria Guatemalan; bertan, Mundubat-entzat ere lan egin zuen Programa/Partzuergo baten zuzendari gisa.\nHerrialdeko koordinatzailea Nepalen, Munduko Medikuak erakundearekin.\nGosearen Kontrako Ekintzaren zuzendaria Armenian eta Perun.\nHerrialdeko koordinatzailea Kuban MPDLrentzat.\nGizarte-garapeneko arduraduna Sri Lankan 2004ko abenduan izandako itsasikararen ondoren, Espainiako Gurutze Gorriarentzat.\nAnesvadeko zuzendari nagusia 2018az geroztik.\nMarketin eta Fundraising arduraduna\nZientzia Politikoetan eta Soziologian lizentziatua Deustuko Unibertsitatean eta Enpresa Zuzendaritzan Masterra (MBA) ESICen.\nZuzendaritza gaitasunei eta lidergoari buruzko CDG Programa, Newfield Consulting-ek emana (2014), eta Marketin Digitaleko Zuzendaritzako Executive Programa ESADEren eskutik (2020).\n8 urtetik gorako esperientzia sektore pribatuko Marketin departamentuetan.\n2007az geroztik, Anesvaden, Irabazi Asmorik gabeko Erakundeetako kezka pertsonalak eta profesionalak bateratzen, Komunikazioaren eta Marketinaren arloan lan eginez, gizarte-oinarria fidelizatzeko eta funts pribatuak erakartzeko lanetan.\n2018az geroztik, Fundraising eta Marketin arloko arduraduna\nISR Finantza eta Ondarearen arduraduna\nKomunikazioen Zientzietan lizentziatua, Publizitatearen espezialitatean, eta Marketineko Masterra, Euskal Herriko Unibertsitatean.\nBezeroarentzako Zerbitzuen zuzendaria eta Merkataritza eta Marketineko arduraduna zazpi urtez.\nAnesvaden 2010az geroztik Fundazioko Marketinaren arduradun eta Finantzen arduradun gisa, eta Zuzendaritza-taldeko kide 2013az geroztik.\n2015etik aurrera, Fundazioaren Ondarea Sozialki Arduratsua den Inbertsioaren (ISR) %100eko estrategiara aldatzeko proiektuaren arduraduna.\nFundazioaren Inbertsio Etikoen eta Inpaktu Sozialaren Aholku Batzordeko idazkaria.\nKomunikazioa eta fundraising\nAna Lowënberg Linkedin\nKudeaketa eta inbertsioa\nNazioarteko lankidetza eta eragin politikoa\nOsasun, lankidetza, Afrikako testuinguru, gizarte-ekintzailetza edo justizia sozialean adituak diren pertsonek osatzen dute. Guztiek, modu altruista eta desinteresatuan, Fundazioaren independentzia eta kudeaketa zintzoa zaintzen dute.\nZuzenbidean lizentziatua eta Magistratua. Euskal Autonomia Erkidegoko Auzitegi Nagusiko Lan-arloko Salako lehendakaria 2009az geroztik, BJKNk bi alditan berritua eta azkena 2021eko apirilean 2026. urtera arte.\nHainbat gai juridiko eta sozialetako artikuluen egilea. Analista moduan ere lan egiten du irrati eta telebistako iritzi-saioetan eta prentsa idatzian. Giza eskubideen defentsarekin loturiko hainbat elkarte-mugimendutan esku hartzen du.\n“Demokraziarako Epaileak” Elkarteko kidea da, horren zuzendaritza-batzordean egon da, eta Euskal Autonomia Erkidegoko bozeramailea ere izan da.\nAranzadi Gizarte Foroko irakasle iraunkorra, Bilbon eta Donostian.\nEuskal Autonomia Erkidegoko Euskararen Aholku Batzordeko kidea 2007tik 2020ra bitarte.\nImpact Hub Madrideko CEO, AIPC-Pandorako lehendakaria eta irakaslea-laguntzailea UNEDeko Gizarte Psikologiako Departamentuan.\nEsperientzia zabala berrikuntzara, aldaketara eta inpaktura bideratutako proiektuetan.\nEraldaketa-prozesuen kudeatzailea hainbat enpresa-sektoretan eta irabazi asmorik gabeko eremuan.\nEspainiako Médicos del Mundo elkarteko koordinatzaile nagusia 9 urtez.\nIndustria Ingeniari Doktorea, Euskal Herriko Unibertsitateko Kalitate eta Ebaluazio Instituzionalaren Zerbitzuko egungo zuzendaria, egun erretiratua.\nEuskal Herriko Unibertsitateko Kalitate Katedraren koordinatzailea 2007 eta 2009 urte artean.\nKudeaketako Bikaintasun Klubeko Unibertsitate Foroaren koordinatzailea eta Senior ebaluatzailea Euskaliten, Kalitaterako Euskal Fundazioan.\nUnibertsitateko zerbitzuen kudeaketarekin eta prozesuen araberako kudeaketarekin loturiko hainbat argitalpenen egilea.\nGipuzkoako Batzar Nagusietako letratua, Euskal Herriko Unibertsitatean Zuzenbide Konstituzionaleko irakasle bezala lan egin ondoren.\nArarteko izendatua, Euskal Autonomia Erkidegoko Herriaren defendatzailea, 2004ko ekainean eta 2009tik 2015era.\nErakundearen modernizazioaren eta gizarte-erakundeekiko harremanen bultzatzailea, herri-administrazioen politikak arlo horretan hobetzeko.\nGiza Eskubideekin eta Gizarte Eskubideekin loturiko argitalpen ugariren egilea.\nOsasunaren antropologian ikertzailea eta aditua da, eta Afrika Erdiko Errepublikan bizi da. Gaur egun, farmazia sozial bat kudeatzen du, eta Espainiako Ohorezko Kontsula da Afrika Erdiko Errepublikan.\nGiza Garapen eta GIB eta HIESaren I. Diplomaturako diseinatzailea, koordinatzailea eta irakaslea, PNUD-CORRESIDAn, Santo Domingo Unibertsitate Katolikoa (Dominikar Errepublika).\nNazioarteko Lankidetza Deszentralizatuan Masterra: Bakea eta Garapena.\nAgenda Globalaren Analisia eta Kudeaketa Nazio Batuen Sistemaren esparruan, Euskal Herriko Unibertsitatearen eskutik.\n“Saharaz Hegoaldeko herritarren osasuna eta zerbitzu sozio-sanitarioetarako sarbidea Katalunian” txostenaren egilekidea.\nInork begiratzen ez duen tokian gaude\nEzagutu gure helburua


Eurokopako Sepsi vs Lointek partidaren atarikoa, zuzenean ETB4n eta eitb.eus-en\nLaura Cornelius subiendo un balón ante la oposición de Gabi Ocete (Tenerife). Foto: EFE\nNaiara Diez Lointek Gernikako kapitainak saskibaloia utziko du\nLointek Gernikak ezin izan du Valentzia gainditu eta agur esan dio Kopari (57-46)\nLointek Gernika Bizkaia, final-zortzirenetara Teneriferen aurka porrota jaso arren\nLointek Gernika Bizkaia Eurokopako final-laurdenetan izan nahi du lehen aldiz, eta, horretarako, astearte honetan jokatu behar duen final-zortzirenetako partida gainditu beharko du Errumaniako ACS Sepsi taldearen aurka. Kanporaketa partida bakarrera jokatuko da, Sfantu Ghede hirian (Errumania).\nBere kantxan arituko den Sepsi gaindituz gero, euskal taldeak datorren apirilean lehiatuko den lauko finalerako txartela izango luke jokoan ostegunean bertan, Errumaniako kantxa berean. Balizko neurketa horretan, Italiako Reyer Veneziak eta Poloniako Gorzowk jokatuko duten kanporaketako irabazlea izango lukete aurrez aurre gernikarrek.\nMario Lopezek zuzentzen duen taldeak Valentzia Basketen aurka galdu zuen final-zortzirenetan joan zen denboraldian, eta, hartara, beste aurrerapauso bat gehiago eman nahi du. Hitzordu garrantzitsu horretara bere jokalari guztiak jokatzeko gertu dituela heldu da Gernikako taldea, otsailean izandako covid-19 kasuak behin atzen utzita. Izan ere, egoera horrek Emakumezkoen Endesa Ligako lau partida atzeratzea behartu zuten.\nHutsune bakarra Naiara Diez kapitainarena izango da, joan zen astean saskibaloitik erretiratuko zela iragarri baitzuen, elitean hamabost denboraldi egin ondoren.\nNafarrak ez zuen parte hartu duela hamar egun Valentzian jokatu zen Erreginaren Kopan. Lointekek finalerdietara sailkatzea lortu zuen orduko hartan, Ciudad de La Laguna Teneriferi irabazita, baina Valentzia Basketen aurka galdu zuten gerora.\nKopako hitzorduaren ondoren, Bizkaiko taldeak beste bi partida jokatu zituen iragan astean, Araskiren aurka irabazi zuen atzeratutako euskal derbia (79-70) eta Spar Kanaria Handiaren aurka galdutako ligako partida (73-72).\nEurokopako lehen fasea multzoko bigarren postuan sailkatuta gainditu zuen Gernikak Frantziako Carolo taldearen ostean, hau da, atzean utzi zituen Tenerife eta La Roché Vendeé.\nSepsi, bere aldetik, G multzoko txapelduna izan zen, bi lehia irabazi eta bat galduta. Fase horretan Rebekah Gardner eskolta estatubatuarra (17 puntu eta 7 errebote) eta Jovana Pasic (11 eta 4) jaurtitzaile serbiarra izan ziren jokalari nabarmenenak Errumaniako taldean.\nErrumaniarrak, gainera, euren ligako liderrak dira, 18 jardunaldi jokatu eta bat bera ere galdu gabe, baita Kopako txapeldunak ere.\nAstearteko partida zein ostegunekoa, lehendabizikoa gaindituz gero, zuzenean ikusi ahal izango dira ETB4n eta eitb.eus-en, 18:00etatik aurrera.


Ekainak 11 Zodiac - Astrology Zodiac Signs - Bitxiak\nEkainaren 11an Zodiac\n06/11 urtebetetzea - Zodiac informazioa x\nGeminiek normalean sumatzen duten dataren gainetik sortutako energiarekin, hitzezko gatazka potentzialen garaia da, sormen lana bezainbeste. Barruko gatazka bat dago, sendatzeko eta zuzentzeko aurkakotasuna, eta ekainaren 11n jaiotakoen arimetan eramandako bi pertsonalitatetan deskubritzeko zerbait berria.\nEGUZKIA - EGUZKIA - (Pluton) - VENUS\nArtizarrarekin konbinatutako bi eguzkik estutasuneko neskatxa baten gaineko bi agintariren arteko lehiaz hitz egin dezakete. Litekeena da ekainaren 11n jaiotako pertsona batek bere bizitzako uneren batean istorio arketipiko mota hau bizitzea, izan ere, bi pertsonaien ukituak nagusitasun bataila izan behar du eta normalean maitasunaren aldeko borrokaren bidez ere iritsi ohi da. Printzipio maskulino hauek indartsuegiak izan daitezke Artizarrerako ilara honetan, bere eginkizun sentikorra eta inspiratzailea kenduz, zaurgarria bihurtuz eta maitasun sutsua arrazoimenarekin ezkutatuz. Norberaren Adierazpena atzetik dagoela dirudi benetan urrun daudela orekatik kanpo eta besteengandik aldenduta daudenean.\nEkainaren 11n jauzi baten aurreko hiru urteetan jaiotako Gemini ordezkarien Sabian sinboloa:\nSabian sinboloa ekainaren 11n jauzi batean jaio ziren Gemini ordezkarientzat:\nInteresgarria da bi ikur hauek Uranoaren bi aldeak erakusten dituztela, positiboa eta negatiboa. 11. zenbakiaren sinbologiarekin, goi kontzientziaren eta Urano beraren esnatzearekin lotura estua izanik, agerikoa da sinbolo horiek maitasunarekin, janariarekin, laguntzarekin eta zainketarekin oposizioak ebazteko moduez hitz egiten dutela edo nahi ez diren ondorioak sor ditzakeen matxinadarekin. bidea. Energia (errenta) ikuspegi moderno baten bidez ikusten da, garaiko fluxuarekin batera, aurretik ere, lehenengo sinboloan edo istiluen eta borrokaren bigarrenean.\nBatzuetan gatazka ekidin eta beharrezkoa da ekainaren 11n jaiotakoen bizitzan. Haien izaera oso sentikorra da emozioak arrazionalizatzeko eta horrek mundutik urrun mantendu ditzake, benetan zoriontsu izateko intimitatea eta gertutasuna sortu ezinik. Bestalde, nahiko sentikorrak izango ez diren harremanetara salto egiteko haurtxo samarrak eta nahiko harroak izan daitezke eta hor muga zehatzak ezarri behar dira norberaren mugak ezagutu eta alde sentikorra ere errespetatzen hasten direnean. .\nBerotasun handia dago ekainaren 11n jaiotakoen ilara planetarioan, eta beren bizitzan sormena Venusen aurkitutako inspirazioaren araberakoa izango da. Horrek esan nahi du norbait beraien musa izateko, gauzak egiteko norbait eta norberak bere aukera sutsuen munduari kolorea emango diola bilatuko dutela. Hala ere, askotan nahiko arrazionalak dira eta emozioak burmuinaren atzean uzteko joera dute, horrela urrun geratzen dira eta bikotekidearekin lotura intimo bat sortzeko gai ez dira.\nHaien maitasun bizitzan ausardia instintuetan, emozioetan eta arrazoimenean oinarritu behar da, aldi berean. Hemen arazoa da bilatzen duten orekak ekuazioaren hiru atal desberdin dituela eta dena beste pertsona batzuen bizitzetan dirudiena baino askoz ere zailagoa dela. Bi pertsonaia beren muinean ezkutatuta, bi pertsona desberdinekin bi harreman desberdinen desioen artean banatuta aurki zitezkeen, aldi berean. Barruko Batasuna aurkitzen dutenean bakarrik egongo dira prest kanpoko munduan aurkitzeko eta osorik sentiarazten dituen bikotearen bidez.\nEkainaren 11n jaiotako pertsona bat lider sendoa da, zeregin anitzeko eta ondo antolatzeko gaitasuna duena, betiere zein ikuspuntu benetako eta zein ez ulertzeko adina oinarritzat hartuta. Jakitunak, bistakoak eta adierazteko prest, bidea zuzendu eta errespetuaren alde borrokatuko dira beharrezkoa denean, harro eta ausartak diren nahian. Edozein zuzendaritza-postuetan egoteko edo edozein motatako antzezpenean eta antzezpenetan karrera bilatzen duten bezain kementsuak dira. Fokuak haien gainean egon beharko lirateke, baina soilik mundua interesatua izateko nahikoa inspirazio badute.\nAmblygonite-k ekainaren 11n jaiotakoei erraztasun handiz sormena erakusten lagunduko die. Loreak izateko distira emango die eta benetan distira egiteko behar duten inspirazio zehatzaz elikatuko dira. Iraganean egon beharko luketen lotura emozionaletatik askatuz, harri honek lasaitasuna dakar estresa eta norberaren bizitzatik kezkatzen denean. Honetara eramaten dituen lasaitasun egoerak norberaren izateko behar duten konfiantza emango die, etor litekeen edozein egoeratan.\nEkainaren 11ko urtebetetze oparia\nEkainaren 11n jaiotako norbanakoaren urtebetetze oparia aukeratzeko, kontuan izan behar dugu bere egoa hauskorra eta elikatzeko beharrik badagoen eta gauzak askatasun osoz adierazteko adinako konfiantza duten. Ezin duzu gaizki pasa mundu fisiko honetan gozatzeko zerbait emanez, izan gogokoen duten errezetak egindako urtebetetze tarta edo txokolate usaina duen bainurako gatza. Nolanahi ere, aukeratu inolako iraingarria izango ez den oparia, nahiz eta dibertigarria izan. Euren Artizarretan fidatu zaitezke ederrak eta lasaigarriak diren gauzarik errazenetan asebetetzeko.\nEzaugarri positiboak ekainaren 11rako Born\nKonfiantzaz, harro eta erronketarako prest, edozein arazo konpontzeko irtenbidea daramate, besteei argia emateko prest, behar den lekuan errespetua eta lidergoa emanez. Berritzaileak eta aldakorrak, gure munduak astintzen dituzte, goi mailara eta kontzientzia altuagoetara igo arte.\nEzaugarri negatiboak ekainaren 11an jaio zen\nAlferrikakoak, harroak eta malguak izateko harroegiak, gizabanako hauek zailtasunak izan ditzakete erlazionatzeko, denak beren arerio eta norbait borrokatzeko norbait bezala ikusita. Gauzak modu pertsonalizatuan hartuta, batzuetan ahazten dute Lurrera ekiteko egiazko eginkizuna.\nUrtebetetze ospetsuak ekainaren 11n\n1933an Gene Wilder jaio zen, aktore eta zuzendari estatubatuarra. Willy Wonka antzeztu zuen Willy Wonka & The Chocolate Factory filmetan, baita Silver Streak, See No Evil, Hear No Evil eta beste. Bere hirugarren emaztea obulutegiko minbiziak jota hil zenean, minbizia kontzientziatzeko eta tratamendua sustatzeko bultzatu zuen.\n1959an Hugh Laurie jaio zen, aktore eta gidoilari ingelesa, House serieko Gregory House doktorearen paperagatik ezaguna. 2011n, telebistako gizonik ikusiena izan zen Guiness munduko errekorra lortu zuen.\n1978an Joshua Jackson jaio zen, Pacey Witter-en papera Dawson-en Creek-en egindako paperarekin ospea lortu zuen aktore estatubatuar kanadarra. Bere izaera errebeldea Carolina Hurricanes izotz hockey joko batean segurtasun zaindariarekin liskar batengatik atxilotu zutenean agertu zen.\nEkainaren 11ko gertakari historiko garrantzitsuak\n1748 - Nordic Cross bandera Danimarkak hartu zuen, eta gero Eskandinaviako beste herrialde guztiek hartzen dute.\n1770 - James Cook kapitaina (azaroaren 7an jaioa) Arrezife Barrera Handian ibili zen.\n1788 - Alaska iritsi zen Gerasim Izmailov esploratzaile errusiarrak.\n1898 - Ezagutzen den lehen automobil lasterketa, Paris-Bordele-Paris, ospatu zen.\n1936 - Nazioarteko Erakusketa Surrealista Londresen.\n1982 - E. T. The Extra-Terrestrial ireki zen AEBetan.\nLeo Kaprikornioa Arrainak Helenistikoa Taurus\nlibra eta leoekin bat egin


Leixuri Arrizabalaga - GATIKAko Alkatetzarako Hautagia - EAJ - PNV\nGATIKAKO ALKATETZARAKO HAUTAGIA\nGaur eguneko Gatikan zentratuko gara baina etorkizunari begira. Gure auzoen eta gure auzotarren beharrizanei erantzuna ematen jarraituz. Gatikak kultur, kirol eta gizarte ekintza ugari ditu eta horretarako azpiegitura egokiak behar ditugu eta dagoeneko ditugunak hobetzen jarraitu.\nIkuspegi orokor bat ekarriko dugu, adin tarte ezberdinetako pertsonen beharrizanez jabetu eta hauei erantzuna emanaz: gure nagusiak, gazteak eta haurrak.\nEta eraberritutako energiekin egingo dugu, ilusioarekin eta azken lau urteotan harturiko eskarmentuarekin. Hobetu beharreko gauzaz ohartzen gara, eta hobetuko ditugu, baina gogor lan egin dugu gaur eguneko Gatika duela lau urtekoa baino hobeagoa izan dadin. Aspaldiko ezagunak eta aurpegi berriak. Denok bakoitzak duen onena emateko prest. Gure esperientzia pertsonala eta profesionala.\nGuk guztiok ahalbidetzen dugu gaur egungo eta etorkizuneko Gatika\nAitor Arteta Sertutxa\nNekane Garmendia Sertucha\nJon Ander Bilbao Latxaga\nPedro Juan Elordui Zugazaga\nArantza Egia Iturregi\nAritz Urrutia Sarria\nAuzoen mantentzea bermatzea eta hobetzea da gure lehentasuna. Sarbideak, saneamenduak, argiteria, segurtasuna eta garbiketan urratsak ematen jarraituko dugu.\nAhultasun egoeran aurkitzen diren pertsonen zaintzarekiko konpromiso sendoa dugu, eta baztertze egoerak saihestuko ditugu.\nEtorkizuneko Gatika gazteek eraikiko dute. Ahots propioa dute eta hauek entzuten eta babesten jarraituko dugu.\nGure erronka pertsona nagusientzako udalerri adiskidetsuagoa egitea da, instalazio egokiekin eta beraientzako aisi eta kultura ekintzak antolatzen jarraituz.\nBizitza osasuntsuago bat izateko ohiturak sustatzeko espazio propio bat landuko dugu. Kirol azpiegiturak hobetzen ere jarraituko dugu.\nGizon eta emakumeen arteko errespetua defendatzen duen udalerriaren aldeko apustua egingo dugu. Indarkeria matxistari gaitzespen osoa.\nGure kultur agenda bizia izaten jarraituko da, garaturiko ekintzetan euskara sustatzen jarraituko dugu.\nBirziklatze programekin, erreka garbiketa eta Gatikan dauden inbasio landareen erauzte-lanekin jarraituko dugu. Ingurugiro arloko sentsibilizazio kanpainekin jarraituko dugu.\nErrepide segurtasuna funtsezko gaia da. Horregatik, zebra bide eta espaloien bitartez auzoak konektatzen jarraituko dugu.\nUdal eskumenen barne eta beharrizanen arabera Gatikan enplegua sortzeko sustapen lanekin jarraituko dugu, bai herrian bai eskualde mailan.\nEAJ-PNVren proiektua GATIKAko herrirako


Azken Topaketak - NEXT - navarra.es\nAzken Topaketak - NEXT\nNEXT topaketen helburua da kanpoan bizi diren nafarrei aldiro dei egitea, interesatzen zaizkien gaiak jorratzeko\n2018az geroztik, Nafarroako Gobernuak, Nafarroako Kutxa Fundazioarekin elkarlanean, kanpoan bizi diren nafarrei zuzendutako ekitaldiak antolatzen ditu . Gaiak askotarikoak izan dira.\n2021: IV. NEXT Topaketa: Itzultzeko eszenatokiak\nitzulera eszenatoki egokiak sortzea eta ibilbide horretan lankidetza publiko-pribatua bilatzea: horixe izan zen IV. NEXT Topaketen edukia. Argibide gehiago: Berriak I Bideoa\n2020: III. NEXT Topaketa: Jasangarritasuna eta ekintzailetza. Nafarroa, aukeren lurraldea.\nEdizio honetan, jasangarritasunaren gaia jorratu zen, Nafarroatik abiatzen den aukera orokor gisa eta Nafarroarentzat kanpotik etortzen ahal den aukera gisa. Hizlariak Nafarroako emakume ekintzaileak izan ziren, nazioarteko proiekzioa dutenak. Argibide gehiago: Berriak I Bideo\n2019: II. NEXT Topaketa: Ideas for... Ideas from...\nBigarren NEXT Topaketan bildu ziren, alde batetik, Nafarroarentzat interesgarriak izan zitezkeen NEXT herritarrren ideia berritzaileak (Ideas for...) eta Nafarroak munduarentzat dituen ideia berritzaileak (Ideas from...) . Argibide gehiago: Gobernu irekiaren ataria I Berriak\n2018: I. NEXT Topaketa\nI. NEXT Topaketa egin zen Nafarroako Gobernua kanpoan bizi diren nafar herritarrekiko harremanetarako estrategia bat prestatzen ari zela. Beraz, ekitaldiak horren inguruan hausnartzeko eta ekarpenak egiteko balio izan zuen. Argibide gehiago: Gobernu irekiaren ataria I Berriak I Bideo


JAIZKIBEL BIZIRIK » Blog Archive » Pako Sudupe: Pasaiako superportua\nPako Sudupe: Pasaiako superportua\nLanagatik ia egunero egiten dut San Pedrotik Donibanerako joan-etorria txalupa motordunean eta ia egunero ikusten dut itsasontzien joan-etorria eta oso maiz agertzen den Pakito izurdearen hegatsa edo bizkarra bere mugimendu pausatu-erritmoduna egiten. Txatarra, autoak garraiatzen dituzten ontziak, eta izurdea, kaioak garai batzuetan, zeruaren kolore askotarikoak, Jaizkibelgo itsaslabarrak, itsasaldiak, gorak eta beherak, itsaski eta itsaskirriak ur bareekin txandakatuz, haize leun eta gozoak, ekaitz haizeak, hotzak eta beroak, eta hodeiertza urrunean. Zenbat iraungo du horrela? Badirudi urte gutxiren bueltan iraultza datorkiola ingurune honi, informazio eta eztabaidan baina areago propagandan eta azpijokoan ikusten ditugu iraultzaren sustatzaile instituzionalak.\nHasiera batean Jaurlaritzako Garraio Saila, Gipuzkoako Aldundia eta Pasaiako Portuko Agintaritza agertu ziren komunikabideen aurrean proiektuaren beharra eta onurak aldarrikatzen, Pasaiaren hiri berrikuntza eta suspertze sozioekonomikoa kanpoko portuarekin uztartzen; oraindik orain eskualdeko lau udaletako alkateak ikusi ditugu proiektuari babesa ematen, eta portuko agintaritzak ez du aukerarik galtzen portua bere horretan asebetea dagoela adierazteko, badiaren ezaugarrien mugengatik hazi ezinik dagoela eta ezinbestekoa dela kanpoko portua. Oraintxe ematen du Madrilen bedeinkapen politikoa bakarrik eskas duela.\nNorbaitek uste badu txatarra eta autoen garraioa etengabea dela badian barrena oker dago, gehienetan oso tartekatua da eta ia inoiz ez edo oso gutxitan zirkulazio astuna, trinkoa; hori inguruko errepideetan gertatzen da askoz maizago. Askoz zirkulazio gehiago har dezake badiak, ez dago saturatua inondik ere. Besterik da bere ezaugarriengatik mugatua badago bestelako zirkulazioa hartzeko, eta beraz, merkantzia garraioan hazkuntza nabarmena izateko.\nJaurlaritzako Ingurumen sailburuak artikulu kritikoa agertu zuenean itxaropena piztu zitzaigun: oraingoan behintzat, pentsatu genuen, benetako eztabaida publikoa egingo da Oarsoaldeko, Gipuzkoako eta azken buruan euskal herritar guztioi zer komeni zaigun ongi jakiteko eta eztabaidarekin batera agian erreferendumen bat edo etor zitekeela edo pentsa zitekeen ongi pentsatzen hasiz gero, baina, tamalez, ez du ematen gure kultura demokratikoa indartzeko baliatuko denik.\nIngurumen sailburuak zioen gisa horretako portu bat ari direla egiten jada Bizkaiko itsasertzaren mendebaleko muturrean eta azpiegitura hori 2025. urte ingururako euskal ekonomiak eta inguruko elkargoek behar duten portu-zirkulazio guztia bideratzeko gauza izango dela. Pasaiako badiaren berrikuntza eta suspertzea ez dagoela nahitaez kanpoko portuari lotua, bertako zirkulazioa azkar daitekeela kaiak birgaitzearekin eta egungo instalazioak hobeki erabiltzearekin. Jaizkibelgo itsasertzean kai erraldoiak eraikitzeak gure mendietan han edo hemen milioika metro kubiko zulatu, atera eta eramatea esan nahi du lehendik ere aski zulatuak eta ustiatuak ditugunean gure harrobiak eta Jaizkibelgo ingurunea babestua zutela jadanik Jaurlaritzak bezala Aldundiak gogorazten zigun, Lurraldeko Sektore Planean edo 2000ko Natura Sarean.\nEta batez ere, hain gai garrantzizkoa ongi aztertzeko eztabaida gardena ezinbestekoa dela interesdun guztien partaidetzarekin.\nIkusten ditudan mugimenduak beste norabide batean doaz. Propaganda egiten dute erabakia hartua duten erakundeek gogora Bai kanpaina, eta eztabaidarik gabe, txosten teknikoen punturik nagusienak eta zalantzak eta alderdirik ahulenak-eta ezkutatuz, komunikabideak soilik propaganda egiteko erabiliz, sinesmena eskatzen digute, Euskadiko Garraio Agintaritza bezalako erakundeetan sinesmen osoa, hauengan jartzea gure konfiantza erabatekoa. Horrelako gai estrategiko axola eta ondorio handikoetan nola jokatzen den horrexek adierazten du ongien benetan demokrazia parte-hartzailean sinesten den, herritarrengan konfiantza badagoen edo aitzitik, hauek goitik gidatu beharreko ardi ezjakintzat hartzen diren, onenean botoa eskuratzeko bakarrik goxatu eta liluratu beharreko ergeltzat.\nEztabaidari eta erreferendumari egingo zaio leku ala borrokari: erakundeak beren baliabide guztiekin, baliabide gutxiago dituzten aurkako kolektiboen kontra?\nHemendik hamar urtera nola zeharkatuko dut badia San Pedrotik Donibanera eta alderantziz? Egoismoa alde batera, euskal herritar guztiok Pasaiako badiaz eta portuaz harro egongo ote gara?


Unai Manterola: "Beti bada dramatikoa heriotza, oraindik ere dramatikoago da egoera honetan" - Zumaia - Baleike.eus\nBaleike 2020-04-09 08:00\nOrio eta Aiako apaiza da Unai Manterola zumaiarra. Herritar askoren makulu izaten dira apaizak egoera zailak gertatzen direnean, eta oraingo larrialdi honetan ere sufrimendua arintzen ahalegintzen dira. Isolamenduagatik bakardadean hiltzea eta senideek azken agurra emateko aukerarik ez izatea oso egoera gogorrak direla deritzo. Berak zuzenduko ditu ETBk Orioko parrokiatik emango dituen Aste Santuko elizkizunak.\n"Harremana orain telefonoz da, deitzen dutenekin; somatzen dut adineko jendeak askotan deitzen duela norbaitekin berriketan egiteko gogoa daukalako".\n"Hasieran, baimenduta zegoen hilotza tanatorioan edukitzea eta nolabaiteko ekitaldi pribatu bat egitea. Orain debekatuta dago; ahal bada, lehen 24 ordutan eman behar zaio lur eta kanposantura hiru senide baino ezin dira joan".\n"Behar materialak dauzkan jendearen kolektiboa era badaukagu. Hilean behin janari banaketa egiten dugu. Martxoko banaketa ezin izan genuen egin eta diru-laguntza emanez konpondu genuen".\n"Kultuko zentroak irekita mantentzeko baimena ematen du alarma egoerako dekretuak, baldin eta distantziak-eta gordetzen badira. Baina kontraesan handia dago hor. Kultuko zentroetara joan gaitezke, baina ezin gara etxetik atera. Guk erabaki genuek itxi egingo genituela".\n“Hilabete izango da ez naizela Zumaiara joan, baina etxekoekin eta lagunekin whatsappetik edo bideo-deien bidez egoten naiz”.\n“Organoa pixka bat utzita daukat aspaldian, baina aurrekoan San Telmo martxaren konpas batzuk jo nituen eta twitterrera igo nituen”.\n“Martxoaren 22an 40 urte bete nituen eta nire buruari omenaldi txiki bat egiteko olagarro zopa prestatu nuen”.


Anaitasuna EEak gonbidaturik Necocheako Osasuna Otxoteak alaitasun giro berezia ekarri zion Maipuko Etorkinaren Jaiari\nNecocheako Osasun Otxotea Maipuko Immigrantearen Jaialdian\nMusika, dantzak, sukaldaritza eta elizkizunak batu ditu aurten Buenos Aires probintziako Maipuko etorkinen omenezko jaialdiak. Hiriko Anaitasuna Euskal Etxea festaren antolatzailea ez ezik, ikuskizunetako protagonista ere izan zen. Italiako Elkartearen Antzokian bere dantza taldea eta Necocheatik propio etorritako Osasuna Otxotea aurkeztu zituen Euskal Etxeak. Meza garaian, Catalina dantzari gazteak apeza lagundu zuen aldareraino, ikurrina eta bandera argentinarra lagun.\nMaipu, Argentina. Irailaren 4an ospatzen Immigrantearen Eguna ospatzen da Argentina ooan, azken mendeetan Argentina bizileku hautatu duten etorkinak gogoan hartu eta omentzeko. Data behar bezala ospatzeko, Maipuko Elkarte Italiarrak eta Euskal Etxeak bi eguneko ekintza programa antolatu zuten Udalak deiturik.\nEkitaldiak Immigrantearen Egunaren bezperan hasi ziren meza batekin. Zeremonian, eta Anaitasuna Euskal Etxeko zuzendaritza batzordearen izenean, Miguel Angel Mendiolak eta Norma Ortegak eraman zituzten ikurrina eta Argentinako bandera. Euskal Etxeko beste kide batek, Catalina dantzari txikiak, eskaintza eskuratu zion apaizari bere amatxo Florencia Etcheverryk lagunduta. Igande eguerdian, eta 'ospakizun gastronomikoari' dagokionez, arrakastaz saldu zituen Euskal Etxeak Melucho Mendiola sukaldariaren ardurapean egindako etxeko tripakiak.\nBaina dudarik gabe, Immigrantearen Eguneko ekintza nagusia Italiako Elkartearen Antzokiko ikuskizuna izan zen. Arratsaldeko 4etatik aurrera, etorkinen historian sakontzen zuten arte plastiko, musika eta dantzez gozatu ahal izan zuten bertaratu zirenek.\n2017ko egitaraua irailaren 4an bertan bukatu zen Paseo 26 de Septiembre izenekoaren enparantzan egindako zeremonia batekin. Bertan, lore eskaintza utzi eta egunari buruzko hitz batzuk zuzendu zizkion bildutako publikoari Euskal Etxearen izenean Florencia Etcheverryk, ekitaldiko partaideen artean Matias Rapallini alkatea, eskoletako ikasle eta irakasleak, eta Elkarte Italiarreko kideak zeudela.\n2017ko Immigrantearen Eguna Maipun\nIkurrina immigranteen aldeko elizkizunetan\nEgunabar talde osoa


Aurrera egingo dugu! - - Baleike.eus\nZumaiako EAJ-PNV 2020-06-19 12:53\nGaur gauerditik aurrera indargabetuta geratuko dira COVID 19ak eragindako osasun krisia kudeatzeko alarma-egoeraren esparruan hartutako neurriak eta “normaltasun berria” deitzen duten horri hasiko da.\nPozgarria da eta, nola ez, desiorik onenak agertu nahi dizkiegu gure herritarrei.\nAurrera egingo dugu! Hilabete luze eta gogor hauen ondorio sozial eta ekonomikoak gainditu eta berriro zutik jarriko gara.\nEAJko gizon-emakumeok, behintzat, horretan ahaleginduko gara gure konpromiso politiko eta sozialean oinarrituta eta errotuta. Herriarekin dugun konpromiso horren erakusgarri dira osasun larrialdi-egoera honek iraun duen bitartean Udalean ordezkari dugun taldeak erakutsi duen lankidetza-lana eta ekimena. Makina bat izan dira egin dituzten proposamenak; batzuk, zorionez, kontutan hartuak izan dira (merkataritzako bonoak, musukoak egin eta banatzeko ekimena, ea…) nahiz eta beste batzuk ez. Edonola, egindakoa hor dago eta lankidetzarako borondate hori da egoera larrietan nola jokatu behar denaren adibiderik onena: desadostasunak desadostasun, elkarlana eta lankidetza, alegia.\nEra berean, hemendik aurrera, erronka kolektibo honetan, norbanako bakoitzaren konpromisoa ere ezinbestekoa dela gogora ekarri behar dugu. Banakako erantzukizuna aurrera egiteko bermerik onena dela konbentzituta, prebentzio eta autobabeserako neurrietan zuhurtasuna eta segurtasuna betetzen jarraitzeko beharra azpimarratuz herritar guztien inplikazioari dei egiten jarraitzen dugu.\nOhar hau prestatzen ari garen unean, ekainaren 19ko goiz honetan, komunikabide guztietan, modu batetara edo bestera idatzita, nagusitzen ari den albistea ikusten dugu: “Diskoteka eta HAUR PARKEAK ZABALIK IZANGO DIRA BERRIRO” eta zumaiar asko aho zabalik geratu gara eta bat-bateko galdera asko etorri zaizkigu burura: zer gertatu da gure herrian?, nork eman du ba haur parkeak eta jolastokiak behar baino lehen zabaltzeko agindua?, Eta zergaitik?, zer dela eta hainbesteko presa? Nola kudeatu dira Zumaian deskonfinamendu fase ezberdinak udal agintarien aldetik? Laisser faire, laisser passer egin ote da?\nEz dira egun asko zenbait sindikatuk (ELA eta LAB nagusiki) auzitara eraman dituztela EAJ-ko zenbait kargu publiko “langileen osasuna arriskuan jartzeagatik” (salaketa denak artxibatuak izaten ari dira, portzierto).\nEz dira egun asko ezker abertzaleko buruzagi eta hautagaiek “presaz” eta “arriskuaz” hitz egiten zutela eta EAJ-ri akusazioak jaurtitzen zizkietela ezin bestean egin beharrekoak diren hauteskunde demokratiko batzuk uztailerako deitzeagaitik.\nEta antzeko adibideekin zerrenda luzatzen jarrai genezake, baino ez da kontua.\nOrain dela gutxi, EAJko Euzkadi Buru Batzarreko kidea den Mª Eugenia Arrizabalaga, zumaiarrak “De peces y protocolos” izeneko artikulua argitaratu zuen egunkari batetan, –irakurtzea gomendatzen dizuegu. Artikuluan agerian uzten ditu bere burua ezker "abangoardiatzat" hartzen duen horrek, bere eskemen barruan, diseinatzen dituen zenbait gauza. Ba hark komentatzen dituenetaz aparte, aipatzen ari garen beste hau ere gehitu diezaiokegula uste dugu.\nBakoitzak jakingo du bere berri. Gu gurera, Euskadi zutik jartzeko lanera!